Polis masih terima permit pergerakan tamat tempoh 14 Jun

PUTRAJAYA 12 Jun – Polis Diraja Malaysia (PDRM) masih menerima surat atau permit pergerakan pekerja sektor ekonomi perlu yang tamat tempoh pada 14 Jun sehingga sekatan pergerakan penuh tamat pada 28 Jun ini, kata Menteri Dalam Negeri Datuk Seri Hamzah Zainudin.

“Susulan keputusan kerajaan melanjutkan sekatan pergerakan penuh hingga 28 Jun, PDRM akan terus menerima surat atau permit pergerakan yang dikeluarkan 12 kementerian dan agensi yang telah dipersetujui oleh Majlis Keselamatan Negara (MKN),” katanya dalam sidang media rangkuman operasi pematuhan prosedur operasi standard (SOP) sekatan pergerakan penuh, di sini hari ini.

Hamzah berkata polis melakukan hampir 1,000 SJR dan menutup 129 jalan kecil yang dikenal pasti menjadi laluan alternatif orang awam untuk melanggar larangan rentas negeri dan daerah.

Beliau berkata tindakan tegas akan diambil terhadap mana-mana pihak yang didapati memalsukan permit pergerakan atau memberikan maklumat palsu kepada pihak berkuasa bagi mendapatkan permit kebenaran.

Mengenai tindakan penguatkuasaan pematuhan SOP Hamzah berkata, PDRM telah mengeluarkan 9,808 kompaun dan melakukan 542 tangkapan atas pelbagai kesalahan pelanggaran SOP, sejak 1 Jun hingga semalam.

Menurutnya Kementerian Dalam Negeri akan terus mempertingkat pemantauan pematuhan SOP menerusi PDRM, Jabatan Sukarelawan Malaysia, Agensi Penguatkuasaan Maritim Malaysia, Jabatan Imigresen Malaysia, Jabatan Penjara Malaysia serta Jabatan Pendaftaran Negara.

Dalam perkembangan lain, Hamzah memberi amaran tindakan tegas akan dikenakan ke atas individu yang mengeluarkan kenyataan berunsur hasutan terhadap institusi raja-raja.


UiTM diminta beri penjelasan video tular

KUALA LUMPUR 30 Mac – Menteri Pengajian Tinggi, Datuk Seri Dr Noraini Ahmad meminta Universiti Teknologi Mara (UiTM) memberi penjelasan berhubung video tular seorang pensyarah yang didakwa menghina pelajar B40.

Terdahulu, satu video berdurasi satu minit 46 saat tular di media sosial sejak semalam memaparkan seorang pensyarah wanita memarahi pelajar lelakinya berikutan tidak mempunyai komputer, sebaliknya menggunakan telefon pintar dalam kelasnya.


Touch ‘n Go, SmartTAG masih boleh digunakan di Lebuhraya PLUS

KUALA LUMPUR, 18 Dis – Pembayaran tol menggunakan teknologi Identifikasi Frekuensi Radio (RFID) yang akan diperkenalkan di laluan Juru, Pulau Pinang hingga ke Skudai, Johor di Lebuhraya Utara-Selatan (PLUS) bermula 15 Jan tahun depan, adalah pilihan tambahan kepada platform transaksi sedia ada.

Pengarah Urusan PLUS Datuk Azman Ismail berkata pengguna masih boleh menggunakan kad Touch ‘n Go dan SmartTAG kerana hanya satu lorong RFID disediakan di plaza-plaza tol di laluan berkenaan.

“Kami mendengar dan faham kebimbangaan disuarakan oleh sesetengah pengguna lebuh raya tentang penutupan lorong Touch ‘n Go dan SmartTAG. Kami ingin menjelaskan bahawa kedua-duanya akan tetap beroperasi,” katanya dalam kenyataan hari ini.

Beliau berkata transaksi menggunakan RFID adalah langkah awal kepada pelaksanaan pembayaran tol tanpa kehadiran plaza tol menerusi Sistem Laluan Terus Pelbagai Lorong (MLFF).

PLUS sehubungan itu, katanya menggalakkan pengguna lebuh raya beralih kepada RFID dengan mendapatkan tag RFID secara dalam talian menerusi aplikasi Touch ‘n Go eWallet, portal Touch ‘n Go, ejen pemasaran yang dilantik atau di 39 pusat pemasangan tag RFID di seluruh Semenanjung.

“Bagi merealisasikan MLFF seperti yang dilaksanakan di negara lain, pengguna lebuh raya terlebih dahulu perlu beralih kepada RFID secara berperingkat dalam satu jangka masa tertentu bagi memberi peluang mereka menyesuaikan diri dengan kaedah pembayaran tol alaf baru tersebut,” katanya. -BERNAMA


KKM diminta lakukan siasatan kejadian buli

AYER KEROH, 28 Dis – Kongres Kesatuan Pekerja-Pekerja Dalam Perkhidmatan Awam (CUEPACS) menyeru Kementerian Kesihatan Malaysia (KKM) agar menjalankan siasatan dalaman membabitkan isu buli dalam kalangan doktor.

Presidennya Adnan Mat berkata, budaya buli dalam pekerjaan terutamanya dibidang profesional dan kritikal seperti doktor tidak wajar berlaku dan tidak boleh diterima.

Beliau berkata, daripada laporan yang dibuat oleh Persatuan Perubatan Malaysia (MMA) sebanyak 66.9 peratus doktor di negara ini mengakui pernah melalui pengalaman dibuli atau diganggu ketika bertugas.

“KKM perlu mengemukakan data mengenai budaya buli bukan hanya membabitkan doktor malah petugas kesihatan lain termasuk jumlah kes yang diselesaikan selain cara kes ini disiasat.

Beliau berkata demikian di sidang media selepas perasmian Persidangan Perwakilan Tritahunan Kesatuan Kebangsaan Pekerja- pekerja Pihak Berkuasa Tempatan Semenanjung Malaysia (ANULAE) KE 27 di Pusat Perdagangan Antarabangsa Melaka (MITC) Ayer Keroh, di sini.

“Mereka yang diterbabit adalah dari golongan muda berusia antara 26 hingga 35 tahun dan gejala buli ini bukan sahaja menjejaskan kualiti kerja mangsa bahkan merisiko nyawa pesakit.

“Tiba masanya kerajaan dan KKM bertindak tegas dalam mengatasi masalah ini selain bekerjasama dengan CUEPACS dan MMA dalam usaha membendung masalah ini kerana budaya buli boleh menjadi virus.

Sementara itu, media sebelum ini melaporkan sebanyak 66.9 peratus doktor di negara mengakui pernah melalui pengalaman dibuli atau diganggu ketika bertugas di sektor awam dengan golongan paling ramai berdepan situasi itu adalah mereka yang berusia antara 26 hingga 35 tahun.

Berdasarkan statistik hasil daripada kajian Persatuan Perubatan Malaysia (MMA), sebanyak 52.9 daripada 66.9 peratus doktor dalam lingkungan usia terbabit iaitu mereka yang selalunya berada pada fasa doktor pelatih melalui pengalaman pahit itu.


Rezeki si pencuci karpet

PAYA RUMPUT 10 April – Ramadan adalah saat yang dinantikan pengusaha perkhidmatan mencuci karpet berikutan limpahan bulan berkat itu membawa sinar rezeki kepada mereka.

Pengurus sebuah syarikat mencuci karpet di di Taman Paya Emas, Bertam Ulu, Mohammad Azizi Haron, 32, mengakui Ramadan tahun ini umpama bulan rezeki buat perniagaannya yang sudah beroperasi sejak 2008.

Malah, katanya, tempahan ‘menggila’ sudah diterimanya sejak sebelum Ramadan lagi, sehingga dia dan pekerja tidak menang tangan untuk memuaskan hati pelanggan.

“Sejak sebelum puasa lagi sudah ada yang menghantar karpet untuk dicuci kepada kami dan tempahan itu terus meningkat sehingga tibanya Ramadan sebelum kami menutup tempahan pada 10 Ramadan.

“Untuk tahun ini sahaja lebih 100 karpet pelbagai saiz dan jenis telah dihantar kepada kami untuk dicuci sebagai persediaan Hari Raya Aidilfitri nanti.

“Kami menerima permintaan dari seluruh Negeri Melaka, malah pelanggan dari Jasin dan Alor Gajah turut menggunakan perkhidmatan kami,” katanya kepada Melaka Hari Ini.

Menurut Mohammad Azizi, sebidang karpet yang dicuci memerlukan masa lebih kurang seminggu untuk disiapkan, bergantung kepada keadaan cuaca bagi memastikan hasil cucian bersih dan selamat digunakan.

“Dalam sehari kita akan cuci lebih kurang 10 bidang karpet menggunakan mesin ‘scrubber’ dan jet air untuk membuang habuk dan kotoran yang melekat pada karpet.

“Selepas siap dijemur karpet yang siap akan dibungkus dan dibalut dengan plastik dan kita akan pastikan ia akan menjadi umpama karpet baharu sebelum dibeli oleh pemiliknya,” katanya.

Tambahnya, untuk tahun ini sahaja, dia bersama seorang pekerjanya terpaksa menggandakan jumlah cucian sehari dan menganjakkan waktu perkhidmatan dari jam 8 pagi sehingga jam 2 petang berbanding hari biasa yang hanya akan tamat pada jam 11 pagi.

Walaupun banyak kerja perlu dilakukan, namun dia hanya mengenakan caj yang berpatutan kepada pelanggan iaitu antara RM1 hingga RM2 bagi ukuran sekaki karpet, selain menyediakan khidmat penghantaran percuma.

Dalam pada itu, Mohammad Azizi turut meluahkan rasa syukur apabila perniagaannya yang kini umpama tumbuh kembali selepas hampir ‘diragut’ COVID-19 tiga tahun lalu.

“Alhamdulillah tahun ini permintaan meningkat 50 peratus berbanding sebelum ini. Perkhidmatan dobi yang dijalankan juga turut menerima perkembangan positif apabila kami tidak menang tangan menerima tempahan cucian pakaian dan langsir.

“Sebab itu kita terpaksa tutup permintaan untuk cucian karpet lebih awal sebab kita juga perlu menyiapkan tempahan cucian lain di premis ini,” katanya yang memaklumkan kini hanya tinggal tiga pengusaha khidmat mencuci karpet berpremis di Melaka.


Hayati nilai toleransi dan kasih sayang sempena Hari Wesak – PM

KUALA LUMPUR, 15 Mei – Perdana Menteri Datuk Seri Ismail Sabri Yaakob mengajak Keluarga Malaysia untuk menghayati nilai toleransi, kasih sayang dan berkhidmat untuk sesama manusia sempena sambutan Hari Wesak, hari ini.

Menerusi perkongsian di Facebooknya, beliau berkata perayaan itu disambut bagi memperingati falsafah utama iaitu berbuat baik sesama insan dan melakukan kerja-kerja amal, selain toleransi serta kasih sayang.


Melaka kembali ceria

BANDA HILIR 22 Nov. – Beberapa lokasi pelancongan yang sebelum ini lengang, kini kembali ceria selepas mengharungi Perintah Kawalan Pergerakan Bersyarat (PKPB) hampir dua minggu.

Tinjauan Melaka Hari Ini (MHI) mendapati beberapa lokasi pelancongan utama di negeri ini kembali beroperasi malah semakin menerima kunjungan pelancong domestik bagi melancong melepaskan rindu di bumi bersejarah.

Keadaan cuaca cerah biarpun kadang kala disulami awan mendung, memperlihatkan keadaan di beberapa lokasi di sekitar Banda Hilir semakin dihimpit kedatangan pelancong.

Sejak tengah hari tadi, jumlah kenderaan semakin meningkat menjadikan kesesakan berkala berlaku terutama di lokasi pusat bandar sekali gus menjadikan sektor itu rancak kembali mengorak langkah mencari peluang yang ada.

Keceriaan itu dapat dilihat menerusi wajah lega pemain industri pelancongan di negeri ini, ramai peniaga mula mencongak pelanggan yang datang, pengayuh beca pula mula mencari peluang dalam gerihnya demi sesuap nasi.

Seorang peniaga cendol, Ramli Husin, 36, berkata, beliau begitu bersyukur dengan keadaan yang berlaku disebabkan menerima kunjungan pelanggan yang semakin meningkat sejak jam 10 pagi tadi.

Katanya yang berniaga di Cendol Jam Besar, kawasan itu semakin menggamit pelancong yang datang, menjadikan khabar gembira buatnya bagi meraih rezeki yang datang.

“Alhamdulillah, keadaan semakin pulih rezeki pula semakin bertambah malah ramai yang datang ke sini untuk menikmati hidangan yang disediakan berbanding untuk membungkusnya saja.

“Berbeza dengan apa yang berlaku dalam tempoh PKPB lalu kerana kebanyakan yang datang hanyalah dalam kalangan penghantar makanan untuk membungkus selepas menerima tempahan pelanggan.

“Kami begitu bersyukur setelah ditamatkan perintah itu bagaimanapun perlu diingatkan prosedur operasi standard (SOP) perlu dititikberatkan oleh setiap peniaga mahupun pelancong bagi menghindari dari penularan COVID-19,” katanya.

Bagaimanapun keadaan itu berbeza dengan pengayuh beca di negeri ini yang kurang menerima sambutan biarpun promosi bagi menarik pelancong diperkenalkan sejak PKPB lalu.

Bagi Muhammad Muhmad Shah, 32, perkara itu berkemungkinan disebabkan promosi yang ditawarkan iaitu menaiki beca dengan harga serendah RM15 itu hanya terhad kepada rakyat Melaka sahaja.

“Bagaimanapun kami masih menggunakan budi bicara yang ada dengan tawaran harga lebih rendah kepada pelancong biarpun kadar itu agak rendah dari yang ditetapkan namun asalkan ada rezeki yang tiba.

“Perkara ini disebabkan ada juga pelancong yang mengatakan kadar harga promosi tersebut tidak relevan dan perlu dikaji semula bagi memastikan pelancong berpuas hati dengan perkhidmatan yang kami tawarkan.

“Apapun yang berlaku mungkin perkara ini hanya diperingkat awal saja yang disebabkan perintah ini baru ditamatkan dan ia mungkin memakan sedikit masa bagi meraih lebih banyak sambutan pelancong pada masa akan datang,” katanya.


‘Saya tak tahu, saya tak ada’

Demikian komen ringkas Timbalan Presiden UMNO, Datuk Seri Mohamad Hasan berhubung dakwaan wujud perbincangan antara pemimpin parti itu dengan Parti Keadilan Rakyat (PKR) seperti didakwa Datuk Seri Anwar Ibrahim.

Beliau yang ditemui pemberita selepas mengadakan lawatan kerja UMNO ke negeri ini siang tadi menegaskan pihaknya sama sekali tidak tahu-menahu berhubung dakwaan itu.

Semalam, media melaporkan, Anwar yang juga Ketua Pembangkang mendedahkan partinya berkemungkinan menjalin kerjasama dengan UMNO selepas wujud perbincangan tidak rasmi antara kedua-dua parti itu.

Presiden PKR yang juga Ahli Parlimen Port Dickson itu dilaporkan berkata, perbincangan awal membabitkan pimpinan kedua-dua parti dan menunjukkan perkembangan positif.


Bercuti sambil imbau kenangan lama di Melaka

AYER KEROH 27 November – Datang ke negeri ini untuk mengimbau kenangan dan meraikan ulang tahun perkahwinan ibu serta arwah bapanya, itulah istimewanya Melaka bagi Salwan Al-Husaini Muhamad, 31 dari Setapak, Kuala Lumpur

“Hari ini kami ke tempat ayah pernah bawa ibu suatu ketika dulu contohnya Zoo Melaka. Selain kami berdua ahli keluarga yang lain turut bersama.

“Kami berada di Melaka sejak semalam, pagi tadi kami pergi ‘coconut shake’ dan merancang ke beberapa lagi lokasi tumpuan lain sebelum pulang semula ke Kuala Lumpur,” katanya ketika ditemui Melaka Hari Ini (MHI) di Zoo Melaka di sini, hari ini.

Sementara itu Seorang lagi pengunjung Siti Suhaila Mohamad,36, dari Pasir Gudang, Johor turut mengambil kesempatan membawa ahli keluarganya bercuti di Melaka.

“Tujuan kami datang Melaka sebab dapat cuti panjang, kebetulan pula Negeri Johor menang Piala Malaysia dan dapat cuti, jadi kami ada empat hari cuti bermula Jumaat sehingga Isnin

“Destinasi pertama di Melaka kami memilih Zoo Melaka kerana anak-anak yang minta dan ini adalah kali pertama kami menjejakkan kaki di bumi bersejarah ini.


252 potong ‘queue’ kena saman

AYER KEROH 29 September – Perbuatan pemandu memotong barisan di sebelah kiri atau potong ‘queue’ menjadi kesalahan tertinggi yang direkodkan Jabatan Penangkutan Jalan (JPJ) Negeri Melaka.

Pengarah Jabatan Pengangkutan Jalan (JPJ) Melaka, Muhammad Firdaus Shariff berkata, sepanjang tiga hari Operasi Rentas Sempadan Zon Selatan Siri 2, 2022 bermula 27 September dan berakhir hari ini pihaknya merekodkan sebanyak 252 kesalahan memotong barisan di sebelah kiri.

Katanya, jumlah itu hampir separuh daripada 556 keseluruhan kes direkodkan dengan lokasi potong queue paling tinggi dikesan di Cheng Heights, Bertam Malim dan Padang Keladi.

“Ramai pemandu memberi alasan mahu cepat dan tidak mahu beratur panjang ketika kesesakan di kawasan berkenaan. Pemandu dan pengguna jalan raya diingatkan bahawa lorong kecemasan adalah untuk kegunaan kenderaan kecemasan seperti ambulans, kereta polis dan JPJ sahaja.

“Bagi kesalahan ini individu berkenaan boleh dikenakan denda RM2,000 atau penjara enam bulan dibawah Akta Pengangkutan Jalan (APJ) 1987,” katanya pada sidang media diadakan di Ayer Keroh, di sini, hari ini.

Muhammad Firdaus berkata, operasi itu membabitkan pegawai penguat kuasa JPJ Melaka, Negeri Sembilan dan Johor bertujuan untuk memastikan pematuhan undang-undang jalan raya dalam kalangan pengguna jalan raya.

“Sebanyak 956 kenderaan diperiksa dan daripada jumlah itu 662 dikenakan tindakan atas kesalahan seperti tidak mematuhi lampu isyarat merah, tidak memakai topi keledar, tidak memakai tali pinggang, memotong di garisan berkembar, menggunakan telefon bimbit, membawa lebih muatan dan muatan bahaya.

“Selain itu sebanyak 120 kes kenderaan menggunakan cermin gelap turut direkodkan sepanjang tiga hari operasi berlangsung. Selain itu, antara kesalahan lain yang dikesan adalah ubah suai kenderaan, kesalahan nombor pendaftatan, tayar dan lain lain kesalahan teknikal,” katanya.


26,572 rakyat Malaysia terkandas di luar negara selamat dibawa pulang

KUALA LUMPUR 21 Sept  – Kementerian Luar telah memudahcara seramai 26,572 rakyat Malaysia yang terkandas di luar negara untuk kembali ke tanah air, susulan penularan pandemik COVID-19 yang sedang melanda dunia.

“Jumlah ini termasuk 20 anggota jemaah tabligh Malaysia yang ditahan dan dibawa ke mahkamah di India, yang berjaya dibawa pulang tiga hari lepas.

“Sekarang hanya tinggal 56 orang dilaporkan masih terkandas di luar negara, sementara menunggu lapangan terbang dibuka semula dan penerbangan komersial beroperasi seperti biasa,” katanya dalam sesi soal jawab persidangan Dewan Negara hari ini.

Beliau berkata demikian bagi menjawab soalan Alan Ling Sie Kiong, yang ingin tahu usaha dilakukan kementerian bagi memastikan rakyat Malaysia yang menetap di luar negara, berada dalam keadaan selamat dalam tempoh penularan COVID-19.

Selain itu Kamarudin berkata, kementerian menganggarkan seramai 457,000 rakyat Malaysia berada di luar negara setakat ini, bagaimanapun jumlah sebenar masih tidak dapat dimuktamadkan, kerana tidak semua daripada mereka berdaftar dengan perwakilan Malaysia.

Dalam hal ini, beliau menasihati semua rakyat Malaysia yang melakukan perjalanan ke luar negara, untuk berdaftar dengan perwakilan Malaysia terdekat dan mengambil visa yang betul, bagi memudahkan sebarang bantuan dihulurkan.

Jelasnya, perwakilan Malaysia kini bertindak sebagai petugas barisan hadapan, bagi memastikan rakyat Malaysia yang terjejas akibat COVID-19 diberi bantuan sewajarnya termasuk rawatan perubatan dan memudahcara perjalanan pulang ke tanah air.

“Perwakilan kita juga berhubung rapat dengan komuniti yang menetap di luar negara untuk menyampaikan sebarang maklumat terkini berkenaan Malaysia. Kita juga berterima kasih kepada Majlis Keselamatan Negara, Agensi Pengurusan Bencana Negara dan Kementerian Kesihatan, kerana membantu kementerian dalam hal ini,” katanya.


Akta 342 masih terpakai, bukan hanya untuk PRN Melaka – Hamzah

AYER KEROH 30 Okt – Akta Pencegahan dan Pengawalan Penyakit Berjangkit 1988 (Akta 342) yang kali pertama diwartakan Mac tahun lalu masih terpakai kepada orang ramai di seluruh negara dan bukan sekadar dikuatkuasakan untuk Pilihan Raya Negeri (PRN) Melaka.

Menteri Dalam Negeri, Datuk Seri Hamzah Zainudin berkata, Polis Diraja Malaysia (PDRM) akan terus menguatkuasakan akta berkenaan terhadap orang awam, tidak hanya tertakluk kepada parti politik sahaja.

“Jadi perjumpaan melanggar SOP tidak kira parti atau mana-mana kumpulan melakukan sesuatu tidak ikut SOP bukan setakat SOP PRN tapi (mengikut) Akta 342.

“Akta itu masih berjalan sama ada PRN atau tidak, ini yang orang tidak faham kerana mereka ingatkan hanya (dikuatkuasakan pada) pilihan raya.

“Ada perbezaan, jangan kita keliru sebabkan penulisan kita campur adukkan sehingga rakyat keliru, Akta 342 masih lagi terpakai,” katanya ketika ditemui pada sidang media selepas lawatan kerjanya di Ibu Pejabat Polis Kontinjen (IPK) Melaka, di sini hari ini.

“Kalau SOP yang dibuat Suruhanjaya Pilihan Raya (SPR) itu lain, itu belum diumumkan SPR apabila diumumkan nanti kita akan ambil tindakan mengikut apa diumumkan SPR,” ujarnya.

Dalam pada itu, beliau berkata, bagi menghadapi PRN Melaka yang diadakan pada 20 November, PDRM sentiasa bersiap siaga termasuk memohon bantuan keanggotaan daripada kontinjen luar Melaka.

Justeru itu, katanya anggota polis diingatkan supaya melihat semula Akta 342 bagi memastikan kesiapsiagaan petugas barisan hadapan itu dalam menjaga keselamatan orang ramai.

“Maka perbincangan dan taklimat diberikan, saya yakin PDRM kontinjen Melaka apat memastikan kita berikan kesejahteraan untuk semua rakyat, sama ada dalam negeri atau yang datang melawat Melaka akan rasa selesa,” katanya.


Kes tembak di Bukit Bintang: Dua suspek ditahan

KUALA LUMPUR, 5 Mei – Dua suspek warga tempatan yang diburu polis bagi membantu siasatan berhubung kejadian kes tembak di sebuah hotel di Bukit Bintang pada Selasa lepas, berjaya ditahan semalam.

Ketua Polis Kuala Lumpur Datuk Azmi Abu Kassim berkata kedua-dua suspek yang berusia 47 dan 51 tahun itu diberkas dalam serbuan di sebuah kediaman di Puchong pada 8.15 malam.

Beliau berkata dalam serbuan itu, polis turut merampas sepucuk revolver .38, sepucuk pistol semi auto jenis Barreta, 14 butir peluru, sebuah motosikal jenis RS150 berwarna merah, dua topi keledar, dua helai baju dan seluar, dua pasang kasut sukan, topi, sebuah beg silang serta tiga telefon bimbit pelbagai jenama.

“Satu (daripada) pistol berkenaan (yang dirampas) dipercayai digunakan dalam kejadian tersebut,” katanya dalam sidang media di Ibu Pejabat Polis Kontinjen Kuala Lumpur di sini hari ini.

Pada Selasa lepas, seorang lelaki tempatan berusia 49 tahun ditemukan maut dengan kesan tembakan di dahi dalam kejadian di sebuah bilik hotel di Bukit Bintang sejam selepas beliau mendaftar masuk.

Beliau berkata siasatan awal polis mendapati suspek dan mangsa berjumpa di bilik hotel berkenaan bagi urusan berkaitan jual beli dadah manakala semakan ke atas mangsa pula mendapati dia mempunyai 14 rekod jenayah lampau berkaitan kes culik, bunuh serta dadah.

Sementara itu, beliau berkata semakan terhadap suspek pertama yang ditahan di tempat kejadian pada hari sama mendapati dia mempunyai tujuh rekod jenayah berkaitan dadah dan telah direman selama enam hari bermula semalam sehingga Isnin ini manakala permohonan reman bagi dua lagi suspek akan dibuat hari ini.


Luluh hati ibu anak bongsu ditemukan lemas

PANTAI KUNDOR 4 November – “Biasanya setiap hari Asyraf akan hubungi saya, tidak kira masa, tapi sejak tiga hari lalu, dia hanya senyap tanpa khabar berita. Tak sangka, hari ini, saya dimaklumkan dia lemas ketika mandi-manda di pantai.”

“Sebelum ini, Asyraf hanya bermain di sekitar kampung, tapi saya tidak tahu kenapa kali ini dia mandi-manda di pantai. Ikutkan kali terakhir saya jumpa arwah tidak menunjukkan perangai pelik. Cuma saya hairan kenapa dia langsung tidak menghubungi saya.

“Biasanya dia kerap minta saya pulang ke rumah neneknya untuk mengambilnya, tetapi dua tiga hari ini tiada langsung panggilan daripadanya,” katanya.

Dalam kejadian kira-kira jam 3.30 petang itu, mangsa dikatakan pergi ke pantai bersama tiga rakannya untuk mandi-manda selepas menunaikan solat Jumaat.

Mangsa dikatakan bertindak terjun daripada pembetungan yang menghala ke laut dan tidak timbul menyebabkan rakan mangsa segera mendapatkan bantuan daripada orang ramai.

Mayat mangsa ditemui Pasukan Penyelamat di Air (PPDA) dari Balai Bomba dan Penyelamat (BBP) Melaka Tengah pada jam 6.22 petang tadi.


Hujan sangat lebat diramal di Perak, Pahang, Selangor hari ini

KUALA LUMPUR, 19 Dis – Hujan sangat lebat berterusan tahap bahaya diramal berlaku hari ini di beberapa kawasan di ibu negara, Perak, Pahang dan Selangor.

Jabatan Meteorologi Malaysia (MetMalaysia) menerusi kenyataan amaran cuaca yang dikeluarkan pada 1.40 pagi memaklumkan bahawa kawasan yang terlibat di Perak ialah Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim.

Di Pahang, kawasan yang dijangka terlibat ialah Cameron Highlands, Lipis, Raub, Jerantut, Bentong dan Kuantan manakala di Selangor ialah Sabak Bernam, Kuala Selangor, Hulu Selangor, Klang, Gombak, Petaling, Kuala Langat serta Hulu Langat.

Sementara itu, hujan lebat berterusan tahap buruk diramal berlaku di Kuala Muda, Kulim dan Bandar Baharu di Kedah; Pahang (Temerloh, Maran dan Pekan); Sepang (Selangor); Wilayah Persekutuan Putrajaya dan Jelebu (Negeri Sembilan).

MetMalaysia juga mengeluarkan amaran waspada hujan berterusan di seluruh Perlis; Kedah (Langkawi, Kubang Pasu, Kota Setar, Pokok Sena, Padang Terap, Yan, Pendang, Sik dan Baling), Perak (Hulu Perak) dan Kelantan (Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai).

Keadaan cuaca sama turut diramal berlaku di seluruh Terengganu, Melaka, Pahang (Bera dan Rompin); Negeri Sembilan (Seremban, Port Dickson, Kuala Pilah, Rembau, Jempol dan Tampin) serta Johor (Tangkak, Segamat, Muar dan Batu Pahat). – BERNAMA


SOP Krismas: Hanya individu lengkap vaksin boleh kunjungi rumah keluarga, ‘carolling’ dilarang

KUALA LUMPUR, 16 Dis – Persembahan koir di gereja sempena Hari Krismas dibenarkan dengan syarat perlu mematuhi penjarakan fizikal tidak kurang satu meter serta wajib memakai pelitup atau pelindung muka.

Menurut kenyataan Kementerian Perpaduan Negara, prosedur operasi standard (SOP) itu yang akan dilaksanakan pada 24 dan 25 Dis, dibentangkan Menterinya Datuk Halimah Mohamad Sadique pada Mesyuarat Kuartet Menteri COVID-19 hari ini dan telah diluluskan.

Nyanyian ‘carolling’ dari rumah ke rumah adalah tidak dibenarkan manakala jualan gerai Hari Krismas tertakluk kepada kelulusan dan kawalan Pihak Berkuasa Tempatan, menurut kenyataan itu.

Kenyataan itu turut memaklumkan Halimah menyeru penganut Kristian supaya menyambut perayaan Krismas dalam norma baharu, sentiasa mematuhi SOP ditetapkan, memakai pelitup muka, menjaga kebersihan diri dan memastikan penjarakan fizikal dalam usaha memutuskan rantaian COVID-19 di Malaysia. – BERNAMA


‘Bikin’ kopi depan pelanggan

BANDA HILIR 18 Julai – “Lebih setahun sejak pandemik COVID-19, niaga nasi campur nak dapat RM10 pun susah tetapi kami tak putus asa dan cuba apa saja peluang niaga,” cerita Fadilah Abdul Latiff, penjual minuman francais Kopi Hainan Melaka Raya.

Melalui jualan air kopi Hainan secara tempahan atas talian sejak sebulan lalu, Fadilah,24, dan suami, Mohd Firdaus Jamal,28, mampu meraih pendapatan lebih RM100 sehari.

“Kami tukar strategi jualan dengan cara bukan sahaja hantar tempahan tetapi sediakan terus kepada pelanggan di hadapan rumah atau tempat kerja mereka bagi menjamin kesegaran dan kualitinya.

“Demi menjaga kualiti minuman, tempahan juga perlu dibuat awal iaitu sehari sebelum dan dihadkan kepada 15 lokasi tempahan sahaja,” katanya ditemui Melaka Hari Ini (MHI) di kedai mereka dekat Taman Melaka Raya 1.

Mengimbau kepayahan lalu, menurut Fadilah, dia terpaksa menghentikan perniagaan restoran nasi campur yang diusahakan sejak enam tahun lalu kerana tiada pelanggan dan beralih menjual makanan frozen selama setahun, namun tetap tidak berhasil.

Katanya, selain merayu pemilik bangunan agar mengurangkan kadar sewa daripada RM5,000 sebulan kepada RM2,000 ketika ini, dia juga terpaksa menghentikan kerja dan berhutang gaji tiga pekerjanya.

“Akhirnya, rakan suami mencadangkan supaya cuba menjual kopi Hainan dan selepas beberapa hari mencuba, sambutan pelanggan khususnya tempahan dalam talian amat baik tetapi ada yang merungut tidak puas hati dengan kualiti kerana ais cair dan tiada krim pemutar.

“Ketika itu, kami tidak tahu cara apa lagi untuk teruskan perniagaan ini tetapi suami kata mahu cuba sediakan kopi depan pelanggan yang membuat tempatan.

“Dengan cara ini, kualiti air tetap segar malah untuk menyediakan tempahan tidak sampai 10 minit,” kata ibu kepada tiga cahaya mata berusia 13 hingga setahun setengah itu.

Menurutnya, pada awalnya dia hanya membuka gerai kopi hainan di hadapan restorannya tetapi tiada sambutan sebelum beralih mengambil tempahan atas talian serta menawarkan penghantaran percuma.

“Selepas menawarkan khidmat penghantaran dan menyediakan tempahan di depan pelanggan, baharulah nampak ada respon daripada orang ramai dan sejak itu tempahan semakin banyak setiap hari.

“Walaupun harga murah RM6 berbanding kopi berjenama lain tetapi kita mahu pelanggan puas hati dengan kualiti rasa kopi Hainan Melaka Raya, sesuai dengan tagline kami ‘harga warung rasa kayangan’,” ujarnya.


Jangan benarkan remaja tiada lesen memandu, menunggang – JPJ

BUKIT KATIL 11 Oktober – Sebanyak 58 saman dikeluarkan Jabatan Pengangkutan Jalan (JPJ) Melaka bagi kesalahan membabitkan remaja bawah umur dikesan memandu atau menunggang di jalan raya bagi bagi tempoh Januari hingga bulan ini.

Pengarah JPJ Negeri Melaka, Muhammad Firdaus Shariff berkata, hasil penguatkuasaan dijalankan daripada 58 kenderaan dikeluarkan saman, empat membabitkan kenderaan perdagangan manakala selebihnya adalah hak milik persendirian.

“Membenarkan remaja bawah umur memandu atau menunggang tanpa lesen adalah satu kesalahan. Sekiranya berlaku perkara yang tidak diingini sudah tentu akan melibatkan banyak pihak, lebih buruk lagi jika membabitkan kehilangan nyawa.

“Bagi kes remaja ini kami juga menghubungi penjaga atau pemilik kenderaan, mereka diingatkan supaya tidak membenarkan anak atau sesiapa yang dibawah umur memandu atau menunggang,” katanya kepada Melaka Hari Ini.

Mengulas lanjut, Muhammad Firdaus berkata, kes membabitkan remaja bawah umur itu direkodkan di Lorong Pandan, Tangga Batu, Jalan Tengkera, Serkam dan Lebuh Sungai Udang-Paya Rumput-Ayer Keroh (SPA).

“JPJ Negeri Melaka akan terus melaksanakan pemantauan dan penguatkuasaan secara berterusan bagi memastikan keselamatan semua pengguna jalan raya dan pematuhan udang-udang lalu lintas,” katanya.


Mkini Dotcom didenda RM500,000 kerana hina mahkamah

PUTRAJAYA 19 Feb. – Mahkamah Persekutuan memerintahkan Mkini Dotcom Sdn Bhd membayar denda RM500,000 selepas mendapati syarikat itu bersalah menghina mahkamah menerusi penerbitan komen pembaca.

Bagaimanapun, mahkamah tidak berpuas hati kes telah dibuktikan melangkaui keraguan yang munasabah terhadap Ketua Pengarang Malaysiakini Steven Gan, justeru berpendapat lelaki itu tidak bersalah menghina mahkamah.

Keputusan Mkini Dotcom bersalah menghina mahkamah dicapai menerusi majoriti 6-1 yang disampaikan oleh panel tujuh hakim yang bersidang, diketuai Presiden Mahkamah Rayuan Tan Sri Rohana Yusuf.

Keputusan majoriti dibuat oleh Rohana, Hakim Besar Malaya Tan Sri Azahar Mohamed, Hakim Besar Sabah dan Sarawak Datuk Abang Iskandar Abang Hashim serta hakim-hakim Mahkamah Persekutuan iaitu Datuk Seri Mohd Zawawi Salleh, Datuk Vernon Ong Lam Kiat dan Datuk Abdul Rahman Sebli, manakala Datuk Nallini Pathmanathan menentang.

Rohana berkata mahkamah mendapati pertuduhan mempermudah penerbitan komen pembaca terhadap Mkini Dotcom telah dibuktikan, justeru memutuskan syarikat tersebut bersalah menghina mahkamah.

Jabatan Peguam Negara memohon kebenaran untuk memulakan prosiding komital terhadap Mkini Dotcom serta Gan berkaitan lima komen pembaca mengenai sebuah artikel yang diterbitkan Malaysiakini pada 9 Jun bertajuk “CJ orders all courts to be fully operational from July 1” yang disifatkan sebagai menyinggung perasaan.

Pada 17 Jun tahun lepas, Mahkamah Persekutuan membenarkan permohonan ex-parte Jabatan Peguam Negara untuk memulakan prosiding komital terhadap Mkini Dotcom serta Gan.

Pada 2 Julai tahun lepas, Mkini Dotcom yang mengendalikan portal berita Malaysiakini, dan Gan gagal membatalkan kebenaran yang diperoleh Jabatan Peguam Negara untuk memulakan prosiding komital terhadap mereka.


Banci 2020: 32.6 juta penduduk Malaysia dibanci bermula Selasa ini

KUALA LUMPUR, 4 Julai – Projek pembangunan berimpak tinggi dan berskala besar yang melibatkan 32.6 juta penduduk akan dihitung melalui Bancian Penduduk dan Perumahan Malaysia 2020 (Banci 2020) bermula Selasa ini (7 Julai 2020)

Bertema ‘Data Anda Masa Depan Kita’, bancian tersebut adalah kali keenam dilaksanakan setiap 10 tahun sejak 1963 dan kali ini ia merangkumi sembilan juta kediaman bagi mendapatkan banci yang komprehensif merangkumi keperluan input pemantauan Agenda Pembangunan Mampan 2030.

Berdasarkan maklumat laman web mycensus.gov.my, aktiviti banci akan dilaksanakan di semua kawasan perumahan dan kediaman di seluruh Malaysia dalam dua fasa, iaitu fasa pertama secara dalam talian bermula 7 Julai hingga 30 Sept ini, manakala fasa kedua bermula 7 Okt hingga 24 Okt secara bersemuka.

Pembancian dijalankan ke atas semua orang di tempat tinggal biasa mereka pada hari bancian, termasuk bukan warganegara yang telah atau akan tinggal selama enam bulan atau lebih di Malaysia dalam tahun ini.

Namun, bayi yang lahir selepas Hari Banci, orang yang meninggal dunia sebelum Hari Banci, serta bagi mereka yang tinggal di luar negara ataupun akan keluar negara bagi tempoh enam bulan atau lebih untuk bekerja atau belajar, mereka dikecualikan daripada kiraan banci.

Menurut Kementerian Hal Ehwal Ekonomi, sebelum ini, pewartaan Kerajaan Persekutuan mengikut Akta Banci 1960 menyatakan arahan banci penduduk dan perumahan dibuat di seluruh Malaysia berdasarkan Hari Banci iaitu pada 7 Julai.

“Melalui pewartaan itu juga Seri Paduka Baginda Yang di-Pertuan Agong memberi perkenan pelantikan Ketua Perangkawan Malaysia, Datuk Seri Dr Mohd Uzir Mahidin, sebagai Pesuruhjaya Banci yang keenam untuk menyelia pembancian dan memastikan perancangan serta hala tuju pelaksanaan banci berjalan dengan lancar,” memetik kenyataan itu.

Selaras dengan kemajuan teknologi dan perubahan gaya hidup rakyat Malaysia, pengumpulan maklumat banci secara dalam talian mula diperkenalkan menerusi Portal Banci dan aplikasi mudah alih pada Banci 2020.

Bagi melengkapkan borang e-Banci (e-Census), poskad yang mengandungi panduan mengisi dan pautan e-Census di Portal Banci akan dihantar ke tempat kediaman setiap penduduk, selain aplikasi mudah alih untuk kegunaan pembanci mengisi maklumat semasa sesi temu ramah diadakan dengan menggunakan tablet atau telefon pintar.

Mohd Uzir dalam perutusan khasnya di portal DOSM berkata Banci 2020 akan menggunakan pendekatan ‘de jure’ iaitu maklumat setiap penduduk dikumpul mengikut tempat tinggal biasa pada Hari Banci.

“Sistem banci berpusat dan komprehensif ini, dengan peningkatan dan penambahbaikan ciri-ciri pembancian secara elektronik (e-Census), menyediakan satu rangka kerja bersepadu yang meliputi pengumpulan, analisa dan penyebaran data yang kompleks.

“Oleh itu, pelaksanaan MyIPCS dalam Banci 2020 akan memberi manfaat kepada kedua-dua pengumpul data dan responden bagi memastikan semua penduduk diliputi.

“Soalan tambahan mengenai butiran perumahan, kesihatan, gaya hidup dan hubungan sosial juga dimasukkan di dalam Banci 2020 bagi memenuhi perubahan corak gaya hidup dalam masyarakat,” katanya.

Katanya, DOSM juga telah mengadaptasi pendekatan baru dengan memperkenalkan portal MyCensus 2020 (www.mycensus.gov.my) sebagai gerbang maklumat yang membekalkan banyak maklumat banci dalam bentuk infografik, visualisasi interaktif dan pelbagai aplikasi atas talian berkaitan banci.

Penghasilan profil yang terperinci ini juga akan digunakan untuk membuat perancangan dan keputusan berkenaan perkhidmatan awam yang diperlukan bagi setiap lokaliti seperti hospital, sekolah, jalan raya, dan pengangkutan awam.

Namun, berdasarkan peruntukan yang terkandung dalam Akta Banci 1960 (disemak 1969), Banci 2020 turut memastikan bahawa semua maklumat individu yang dikumpul adalah sulit dan tidak akan didedahkan. – BERNAMA


MyDIGITAL perkasa rakyat – PM

KUALA LUMPUR 19 Feb. – Inisiatif MyDIGITAL berhasrat memperkasakan setiap rakyat Malaysia, dari Perlis ke Sabah, untuk memperbaiki kehidupan mereka dalam setiap aspek.

Perdana Menteri Tan Sri Muhyiddin Yasin berkata, antaranya ia merangkumi idea dan rangka tindakan untuk meningkatkan literasi digital, mewujudkan pekerjaan berpendapatan tinggi, menjadikan urusan perbankan dan kewangan lebih mudah serta teratur.

“Ia juga merupakan suatu pelan halatuju transformasi digital yang mampu mengupayakan sektor perniagaan untuk bersaing di pentas global dengan memantapkan kelancaran dan kecekapan operasi
mereka,” katanya.

Perdana Menteri berkata, inisiatif MyDIGITAL yang merangkumi Blueprint Ekonomi Digital Malaysia juga merupakan pelengkap kepada dasar pembangunan negara seperti Rancangan Malaysia Kedua Belas (RMKe-12) dan Wawasan Kemakmuran Bersama 2030 (WKB2030).

“Peranan teknologi digital ini terserlah lebih-lebih lagi semenjak setahun lalu apabila pandemik COVID-19 telah memberi cabaran getir kepada semua negara untuk meneruskan kehidupan
seperti biasa.

“Jelas kini, bahawa teknologi adalah alat yang penting untuk kemajuan dalam masa senang, namun perkara asas dan wajib untuk selamat pada masa yang paling mencabar,” katanya.


Kementerian Wilayah Persekutuan teliti semula sistem amaran banjir

KUALA LUMPUR, 8 Mac – Kementerian Wilayah Persekutuan akan meneliti keperluan menaik taraf sistem amaran awal banjir sedia ada bagi memastikan orang awam mendapat maklumat lebih pantas berhubung bencana itu sekali gus berpeluang menyelamatkan nyawa dan harta benda.

Timbalan Menteri berkenaan Datuk Seri Jalaluddin Alias berkata pengurusan tertinggi kementerian akan mengadakan perbincangan bersama Datuk Bandar Kuala Lumpur Datuk Seri Mahadi Che Ngah untuk tujuan itu.

“Bagaimanapun, sistem itu tidak boleh menjamin daripada banjir tidak berlaku. Maka kita perlukan pendekatan lain yakni kemungkinan kita harus fikir soal program-program tebatan banjir atau soal melibatkan sistem aliran air,” katanya.

Beliau berkata demikian kepada pemberita selepas melakukan tinjauan mengejut ke kawasan tanah runtuh susulan hujan lebat semalam di Seksyen 6, Wangsa Maju, di sini hari ini.

Menurut Jalaluddin, beliau sendiri sedang meneliti projek sistem perparitan yang lebih tersusun di Kuala Lumpur serta akan menugaskan satu jawatankuasa untuk membincangkan pelan jangka masa pendek, sederhana dan panjang bagi memastikan bencana banjir kilat tidak berulang.

“Walaupun banjir adalah satu malapetaka atau bencana, tetapi bagi pihak kerajaan terutamanya DBKL (Dewan Bandaraya Kuala Lumpur) bukanlah satu perkara yang tidak ada usaha atau langkah yang boleh kita buat,” katanya.

Dalam pada itu, ketika disoal mengenai kolam tadahan air di Kampung Pasir Baru yang dikatakan tidak berfungsi sehingga menyebabkan air banjir naik terlalu cepat, beliau berkata DBKL diarahkan untuk membaiki kerosakan di kemudahan itu dalam tempoh sebulan.

Jalaluddin yang melawat kolam itu semalam berkata kerosakan sejak setahun lepas itu tidak sepatutnya dibiarkan berlarutan dan beliau kini menunggu laporan daripada DBKL.

Enam kawasan di pusat bandar Kuala Lumpur dilanda banjir kilat dan dinaiki air susulan hujan lebih sejam petang semalam manakala tiga kejadian tanah runtuh berlaku termasuk di Wangsa Maju. – BERNAMA


160 ‘projek sakit’: 92 dalam tindakan ICU, 41 berjaya dipulihkan – Mustapa Mohamed

KUALA LUMPUR, 3 Mac – Sejumlah 160 projek pembangunan di seluruh negara dikategori sebagai ‘projek sakit’ dengan 92 daripadanya sedang dan telah diambil tindakan intervensi atau penyelesaian masalah oleh Unit Penyelarasan dan Pelaksanaan (ICU) Jabatan Perdana Menteri.

Menteri di Jabatan Perdana Menteri (Ekonomi) Datuk Seri Mustapa Mohamed berkata daripada 92 projek itu, sebanyak 41 projek berjaya dipulihkan dan mengikut jadual pelaksanaan projek yang dirancang.

Beliau menjawab soalan tambahan Datuk Syed Abu Hussin Hafiz Syed Abdul Fasal (Bersatu-Bukit Gantang) mengenai jumlah projek kerajaan yang terbengkalai setakat tahun ini dan projek gajah putih yang terbiar tanpa dibangunkan semula.

Sementara itu, Mustapa berkata Ahli Parlimen yang mempunyai masalah projek terbengkalai atau lambat di kawasan mereka diminta mengemukakan masalah mereka itu kepada pihaknya secara bertulis.

“Yang Berhormat lebih tahu mengenai isu projek di kawasan masing-masing, kita memang ada sistem pantauan, tetapi mungkin sistem ini tidak lengkap, jadi Ahli Parlimen perlu jadi ‘mata dan telinga’ kerajaan supaya kita boleh pastikan setiap projek pembangunan ini berjalan dan disiapkan seperti dirancang,” katanya.

Mustapa berkata bagi 2022, iaitu tahun kedua Rancangan Malaysia Ke-12, sejumlah 6,755 projek di bawah perbelanjaan pembangunan diluluskan dengan peruntukan RM75.6 bilion dan daripada jumlah itu, kira-kira 5,400 projek merupakan projek sambungan daripada RMK11.

Beliau berkata bagi memastikan projek pembangunan dilaksanakan dengan lancar, beliau bersama Ketua Setiausaha Negara mempengerusikan Jawatankuasa Pemudahcara Pelaksanaan Projek Pembangunan Negara untuk mempercepatkan pelaksanaan projek pembangunan.


Gunung Sinabung di Sumatera Utara meletus

Menurut kenyataan Pusat Vulkanologi dan Mitigasi Geologi Indonesia (PVMBG), letusan itu berlaku pada pukul 6.42 pagi waktu Indonesia Barat dan asap serta abu itu menghala ke arah timur serta tenggara pulau Sumatera.


Bantuan RM2,000 kepada keluarga berpendapatan kurang RM2,500 sebulan

KUALA LUMPUR 29 Okt – Bantuan RM2,000 akan disalurkan secara ‘one off’ buat isi rumah yang punyai tiga anak dan pendapatan isi rumah kurang daripada RM2,500.


Piala Malaysia: MU berkobar-kobar mahu ke separuh akhir

AYER KEROH 27 Okt. – Melaka United tidak gentar meskipun berdepan kemungkinan diundi bertemu pasukan lebih kuat untuk kempen Piala Malaysia 2020 yang dijadual bermula pada 6 November depan.

Pengurus Pasukannya Muhammad Akram Abdullah berkata, pasukannya kini sudah menunjukkan kesediaan untuk menghadapi mana-mana pasukan yang terpilih untuk ditentang pada pusingan pertama nanti.

“Melihat kepada momentum dan moral terkini pemain, insyaAllah, kita menyasarkan untuk sekurang-kurangnya menjadi empat pasukan terbaik dalam saingan kali ini,” katanya ketika dihubungi Melaka Hari Ini.

Untuk rekod, menjelang undian kumpulan Piala Malaysia nanti, Melaka United diletakkan di dalam balang B bersama-sama Pahang, UiTM/PJ City FC, Sabah, Felda United, Kelantan, Kuching FA dan Kelantan United.

Manakala, balang A menempatkan pasukan-pasukan yang berada di kedudukan teratas liga iaitu Johor Darul Ta’zim, Kedah, Terengganu FC, Perak, Selangor serta juara dan naib juara Liga Premier, Pulau Pinang dan Kuala Lumpur.

Format tahun ini menyaksikan perbezaan ketara berbanding edisi terdahulu yang mana tiada lagi saingan peringkat kumpulan apabila kesemua 16 pasukan akan beraksi dalam pusingan kalah mati termasuk suku akhir dan separuh akhir.

Untuk pusingan pertama, pasukan yang berada dalam balang A sebagai tuan rumah akan diundi menentang pasukan dalam balang B. Sesi undian pusingan pertama akan diadakan pada 1 November depan.

Dalam pada itu, mengulas mengenai kemungkinan saingan Piala Malaysia tahun ini dibatalkan ekoran peningkatan mendadak kes positif COVID-19, Muhammad Akram berkata, pihaknya sudah bersedia menghadapi segala kemungkinan.

“Melihat kepada Perintah Kawalan Pergerakan Bersyarat (PKPB) yang dikenakan di Lembah Klang, kami turut bersimpati dengan pasukan-pasukan yang bertapak di sana. Apa pun kita doakan yang terbaik untuk semua,” ujarnya.


Menamakan Ismail Sabri sebagai calon PM bukan helah – Ahmad Maslan

PONTIAN, 17 April – Dakwaan Parti Amanah bahawa UMNO menamakan Datuk Seri Ismail Sabri Yaakob sebagai calon perdana menteri pada Pilihan Raya Umum ke-15 (PRU15) sebagai helah untuk mempercepatkan PRU15 adalah tidak benar, kata Setiausaha Agung UMNO Datuk Seri Ahmad Maslan.

Beliau berkata UMNO tiada helah tersembunyi, dan setiap parti berhak untuk menamakan mana-mana calon atau pemimpin mereka sebagai Perdana Menteri masing-masing.

“Itu adalah hak kita (untuk menamakan dia), bukan helah atau apa ke, (PRU15) bila-bila masa yang didapati sesuai oleh perdana menteri dapat diadakan atas perkenan Yang di-Pertuan Agong,” katanya kepada pemberita dalam satu majlis iftar di sini, malam tadi.

Beliau berkata demikian ketika mengulas kenyataan Pengarah Komunikasi Amanah Khalid Abd Samad baru-baru ini yang menganggap keputusan UMNO itu sebagai helah bagi menggesa Ismail Sabri menyegerakan pembubaran parlimen untuk diadakan pilihan raya.

Beliau turut menepis dakwaan sesetengah pihak bahawa UMNO akan menamakan calon lain sebagai perdana menteri setelah menang PRU15, seperti yang berlaku pada Pilihan Raya Negeri Johor baru-baru ini yang menyaksikan pelantikan Datuk Onn Hafiz Ghazi sebagai Menteri Besar Johor yang baharu.

Terdahulu Ahmad Maslan mengumumkan bahawa Majlis Tertinggi (MT) UMNO baru-baru ini melantik Onn Hafiz sebagai Ahli Majlis Kerja Tertinggi manakala dua Ahli MT UMNO yang lain iaitu Datuk Seri Razali Ibrahim pula dilantik sebagai Penyelaras Alumni UMNO Siswa dan Siswi dan Datuk Seri Mohd Sharkar Shamsudin sebagai Penyelaras Pertubuhan Alumni Kelab-kelab UMNO Luar Negara. – BERNAMA


Konsert Rakyat Melaka tampilkan 8 artis sepanjang zaman

BANDA HILIR 25 Ogos – Penganjuran konsert muzikal ‘Konsert Rakyat Melaka’ 3 September ini memeriahkan lagi Ulang Tahun Kelahiran Yang Di-Pertua Negeri, Tun Seri Setia Mohd Ali Mohd Rustam yang ke-73.

Penganjur, yang juga pemilik Jojo Events Tan Sri Syed Mohd Yusof Tun Syed Nasir berkata, persembahan itu bakal menampilkan lapan artis terkenal sepanjang zaman seperti ‘Papa Rock’ atau Ramli Sarip, Ratu Rock Ella, Alleycats, Datuk DJ Dave, Datuk Jamal Abdillah dan Jaclyn Victor.

“Lebih menarik persembahan itu nanti akan diiringi 13 orkestra daripada Institut Warisan Melaka, sekali gus memberikan kelainan dan kepuasan kepada penonton.

Beliau berbesar hati kerana dapat mengumpulkan nama-nama besar dalam industri hiburan dibawah satu bumbung, di Melaka selain tiket konsert dijual pada harga antara RM60 sehingga RM110.


Tanah runtuh Batang Kali: Lapan maut, 60 ditemukan selamat setakat ini

KUALA LUMPUR, 16 Disember – Lapan maut manakala 60 orang lagi ditemukan selamat dalam kejadian tanah runtuh berhampiran tapak perkhemahan di Father’s Organic Farm, Gohtong Jaya, Batang Kali, setakat 9.15 pagi tadi.

Menurut Jurucakap Ketua Jabatan Keselamatan Dalam Negeri dan Ketenteraman Awam Polis Selangor, daripada jumlah itu, seorang daripadanya sudah dikenal pasti sebagai wanita dewasa manakala dua lagi adalah kanak-kanak.

“Bagaimanapun, identiti mereka yang terkorban masih belum dikenal pasti. Tujuh daripada mereka mengalami kecederaan. Ini menjadikan, 68 orang mangsa terlibat telah ditemukan setakat ini,” katanya dalam kenyataan terkini agensi itu.

Kira-kira 7 pagi tadi, laporan awal dari Balai Polis Gohtong Jaya memaklumkan 36 orang yang terselamat ditempatkan di Balai Polis Ulu Yam Bharu dan mayat mangsa dibawa ke Hospital Kuala Kubu Bharu, dekat sini untuk tindakan lanjut.

Maklumat awal pihak polis menyebut 100 orang dikhuatiri terperangkap selepas tapak perkhemahan mereka terlibat dengan kejadian runtuhan tanah yang dianggarkan setinggi 30 meter, awal pagi tadi.

Ketika ini operasi mencari dan menyelamat mangsa sedang giat dilakukan pasukan penyelamat antaranya melibatkan Unit Anjing Pengesan (K9) dan Unit Bantuan Perkhidmatan Kecemasan (EMRS) dari Balai Bomba dan Penyelamat (BBP) Sentosa, Ampang, Pandan, Kota Anggerik, Kajang dan Andalas serta Pasukan Khas Taktikal Operasi Penyelamat Malaysia (STORM).


MITI to grant 12-month extension for approved manufacturing companies

KUALA LUMPUR June 16 – The Licensing Officer of the Ministry of International Trade and Industry (MITI) has agreed to grant an extension of the project implementation period for companies, which have been accorded Manufacturing Licences under the Industrial Coordination Act, 1975.

Malaysian Investment Development Authority in a media statement today said the decision was part of the pro-active measures undertaken by the Government in ensuring that the Malaysian economic sectors remain competitive despite the current Covid-19 pandemic.

Its Compliance and Monitoring and Licensing Monitoring Section director, Zakiah Sajidan said under the normal procedure, licensed companies are required to implement their approved projects within a period, as stipulated in their Approval Letter of Manufacturing Licence.

“With the implementation of this relaxation mechanism, an approved manufacturing company will be automatically given an extension of 12 months to implement their projects.

“The 12-month extension period will commence from the end date of the implementation period stated in the approval letter,” she said in the statement.

The automatic extension,she said, shall only be applicable and available to companies that have obtained Interim Approvals or Manufacturing Licences under the Industrial Coordination Act, 1975 from MITI, and have yet to implement their projects.

Zakiah said, to enjoy this automatic extension, companies are required to apply to the Malaysian Investment Development Authority (MIDA), a government agency under MITI, by scanning the QR Code provided herewith.

She added that that the Government hopes that this measure will support and stimulate the growth of the manufacturing sector that has been affected by the pandemic.


Tajuk-tajuk Utama Akhbar: Khamis, 9 Jun 2022

Mereka membuktikan jodoh tidak pernah salah alamet walaupun menyedari pasangan mengalamai kekurangan diri. Tiga pasangan di Terengganu ini sanggup melayari bahtera rumah tangga bersama pasangan masing-masing yang juga orang kurang upaya (OKU) penglihatan walaupun sedar hidup mereka tidak akan mudah seperti pasangan normal lain namun yakin dengan ketentuan Allah.

The use of Covid-19 oral drug, Paxlovid , will be expanded to private hospitals following a successful run in public hospitals. The monoclonal antibody drug, Evusheld, will also be used soon to offer extra protection to high-risk groups.

Members of Parliament and political analysts support the move to have a one-day sitting in the first week of July to table and debate the Anti-party Hopping Bill earlier than planned. They say the law against elected representatives who ‘jump ship’ should not be delayed and must be enforced before GE15.


Allahyarham Tun Salleh Abas tegas dalam pentadbiran, prihatin aduan rakyat

KUALA TERENGGANU, 16 Jan. – Allahyarham Tun Dr Mohamed Salleh Abas sentiasa tegas dalam setiap urusan terutama dalam mengambil tindakan terhadap pegawai kerajaan negeri yang terlibat dalam salah laku dan tidak amanah sehingga ada yang ‘kecut perut’, sekiranya mereka ada melakukan kesalahan.

Perkara tersebut dikongsikan Yang Dipertua Dewan Undangan Negeri Terengganu, Datuk Yahaya Ali, 63, ketika dihubungi Bernama di sini hari ini, bagi mengenang jasa bekas Ketua Hakim Negara itu sepanjang berkhidmat dengan kerajaan negeri.

Mohamed Salleh, 91, yang meninggal dunia kira-kira jam 3.20 pagi tadi di Hospital Sultanah Nur Zahirah, di sini akibat pneumonia merupakan Pengerusi Jawatankuasa Hisbah dan Tugas-Tugas Khas ketika PAS memerintah Terengganu dari 1999 hingga 2004.

“Allahyarham sangat tegas, semua aduan rakyat berkaitan perkhidmatan kerajaan negeri diberi perhatian serius. Mana-mana pegawai kerajaan yang dipanggil oleh Allahyarham pasti ‘kecut perut’ sekiranya terdapat salah laku.

“Oleh itu, pentadbiran negeri dapat berjalan dengan begitu telus kerana semua pihak terutama pegawai dan kakitangan kerajaan negeri faham apa akibatnya jika bertugas sambil lewa atau tidak amanah,” katanya.

Sementara itu, bekas Ahli Parlimen Kuala Terengganu Mohd Abdul Wahid Endut, 64, berkata PAS mengambil masa yang agak lama untuk memujuk Allahyarham bertanding di kerusi Dewan Undangan Negeri Jerteh pada Pilihan Raya Umum 1999.

“Namun, kita katakan khidmatnya diperlukan kerana pengalaman yang sangat luas dalam bidang perundangan dan ia boleh dimanfaatkan dalam pentadbiran negeri. Akhirnya, Allahyarham bersetuju untuk bertanding dan menang dalam pilihan raya itu.

“Sepanjang saya berkhidmat dalam barisan Exco bersama Allahyarham ketika itu, beliau bagaikan ayah dan banyak menasihatkan kami agar menjalankan tugas sebagai ‘wakil rakyat muda’ yang jujur dan amanah,” katanya.

Mohd Abdul Wahid berkata, walaupun pernah berdepan ujian getir dipecat sebagai Ketua Hakim Negara, Allahyarham tidak pernah berkeluh kesah mengenai perkara itu malah sentiasa merendah hati dan tidak kekok bergaul bersama orang kampung.

“Pernah sekali, ketika berada di pentas ceramah di Rusila, Marang saya terlihat beliau sedang khusyuk mendengar ceramah dan hanya duduk di atas pasir dengan beralaskan surat khabar bersama orang ramai. Saya maklumkan perkara itu kepada Datuk Seri Abdul Hadi Awang.

“Saya turun ke bawah dan mempelawa beliau untuk naik ke pentas seperti mana permintaan Abdul Hadi, namun beliau menolak lembut dengan alasan beliau datang untuk mendengar ceramah, kalau naik ke pentas nanti kena beri ceramah,” kata Mohd Abdul yang sentiasa berhubung dengan Allahyarham walaupun selepas Allahyarham tidak lagi bergiat aktif dalam bidang politik. – BERNAMA


Sumbangan tunai Rahmah: Pemohon diminta kemas kini permohonan – LHDN

LHDN dalam kenyataan hari ini memaklumkan penerima yang tidak mengemas kini permohonan tiga tahun berturut-turut sepanjang pelaksanaan Bantuan Sara Hidup 2020, Bantuan Prihatin Rakyat 2021 dan Bantuan Keluarga Malaysia 2022 perlu berbuat demikian.

“Sebagai panduan mengenai permohonan baharu dan kemas kini maklumat STR, pemohon boleh membuat rujukan kepada set Soalan Lazim (FAQ) STR 2023 dan yang telah dimuat naik pada portal rasmi STR di https://bantuantunai.hasil.gov.my/,” menurut kenyataan itu.

Sebarang pertanyaan serta maklum balas berkaitan, pemohon boleh menghubungi talian Hasil Care Line di talian 03-8911 1000 atau 603-8911 1100 (luar negara), Hasil Live Chat serta mengemukakan maklum balas di portal rasmi HASiL di https://maklumbalaspelanggan.hasil.gov.my/MaklumBalas/ms-my/public.


AirAsia tawar diskaun 20 peratus untuk penerbangan domestik

KUALA LUMPUR, 3 Ogos – AirAsia Group Bhd melancarkan promosi istimewa dengan menawarkan diskaun sebanyak 20 peratus untuk semua tempat duduk bagi penerbangan domestiknya.

Dalam satu kenyataan hari ini, Ketua Pegawai Eksekutif AirAsia Malaysia, Riad Asmat berkata AirAsia telah merekodkan jumlah pelancong domestik yang memberangsangkan selepas ia menjual lebih daripada 500,000 tempat duduk pada bulan Julai, terutamanya pada waktu puncak hujung minggu lepas sempena cuti Hari Raya Aidiladha.

“Promosi ini juga tepat pada masanya untuk pelajar universiti, ibu, bapa dan pensyarah yang perlu melakukan perjalanan bagi semester yang akan datang,” katanya.

“Kami meminta semua penumpang untuk mematuhi semua langkah keselamatan seperti selalu memakai memakai pelitup muka, kerap membasuh tangsan dan tiba di lapangan terbang sekurang-kurangnya tiga jam sebelum pesawat mereka berlepas,” kata Riad.

Sementara itu, pelanggan boleh menempah tiket mulai sekarang sehingga 9 Ogos untuk tempoh perjalanan antara 17 Ogos hingga 6 Disember tahun ini dan AirAsia juga memberikan fleksibiliti yang lebih baik bagi penumpang yang terbang hingga 31 Disember 2020, yang membolehkan penumpang mengubah tarikh penerbangan mereka dengan mudah pada bila-bila masa tanpa caj pertukaran penerbangan.-BERNAMA


29,042 unit penginapan pekerja diperiksa sejak awal bulan

KULIM 26 Feb. – Sebanyak 29,042 unit penginapan pekerja melibatkan 3,652 majikan, diperiksa di seluruh negara sejak awal bulan ini bagi memastikan penguatkuasaan Akta Standard Minimum Perumahan, Penginapan dan Kemudahan Pekerja 1990 (Akta 446) dipatuhi.

Timbalan Menteri Sumber Manusia Datuk Awang Hashim berkata, daripada jumlah itu 317 kertas siasatan dibuka untuk tindakan lanjut, antara lain kerana kegagalan menyediakan penginapan selesa dan kondusif untuk pekerja bagi mengekang penularan COVID-19.

“Kita memfokuskan kesihatan (pekerja) serta punca apabila berlaku penularan COVID-19 ini, dan penguatkuasaan Akta 446 ini sebagai salah satu usaha kerajaan untuk memerangi COVID-19 di negara ini,” katanya kepada pemberita selepas menyertai operasi bersepadu di dua premis di sini hari ini.

Antara agensi yang turut terlibat dalam operasi hari ini ialah Pertubuhan Keselamatan Sosial (PERKESO), Jabatan Kesihatan Negeri, Polis Diraja Malaysia (PDRM), Kementerian Perdagangan Antarabangsa dan Industri (MITI), Jabatan Imigresen Malaysia serta Majlis Perbandaran Kulim (MPKK).

Mengenai operasi itu, Awang berkata kedua-dua premis itu tidak merekodkan sebarang kemalangan sepanjang tahun lalu dan pihak premis juga melantik koordinator keselamatan dan kesihatan pekerjaan (OSH) untuk menguruskan isu-isu keselamatan.


Tun Mohd Ali meriahkan Majlis Mahabbah Aidilfitri UTeM

DURIAN TUNGGAL 24 Mei – Kira-kira 5,000 jemputan membanjiri perkarangan Dewan Canselor Universiti Teknikal Malaysia Melaka (UTeM) sempena Majlis Mahabbah Aidilfitri UTeM di sini, hari ini.

Majlis tersebut diserikan dengan kehadiran Yang di-Pertua Negeri, Tun Seri Setia (Dr) Mohd Ali Mohd Rustam yang tiba pada jam 10.30 pagi.

Ketibaan Tun Mohd Ali disambut Ahli Dewan Undangan Negeri (ADUN) Durian Tunggal, Zahari Abdul Kalil dan Naib Canselor UTeM, Prof Dr Massila Kamalrudin.

Pada majlis sama Tun Mohd Ali turut menerbangkan pesawat kawalan jauh tanpa pemandu (dron) milik UTeM, sebelum melawat khemah yang menyediakan juadah Aidilfitri.

Sementara itu Ketua Menteri Datuk Seri Utama Sulaiman Md Ali yang diiringi Setiausaha Kerajaan Negeri Datuk Zaidi Johari tiba pada jam 12.30 tengah hari.


27 daripada 5,574 calon STAM 2020 peroleh gred 10 mumtaz

KUALA LUMPUR 17 Jun – Seramai 27 daripada 5,574 calon yang menduduki peperiksaan Sijil Tinggi Agama Malaysia (STAM) 2020 memperoleh gred 10 Mumtaz atau cemerlang, demikian menurut Pengarah Peperiksaan, Lembaga Peperiksaan Kementerian Pendidikan Datuk Pkharuddin Ghazali.

“Ini tidak akan memberi kesan besar dari segi kesediaan tempat di universiti kerana mereka memiliki peluang yang sama untuk melanjutkan pelajaran,” katanya pada sidang media pengumuman keputusan Sijil Tinggi Agama Malaysia (STAM) 2020, yang diadakan secara maya, hari ini.

Sijil STAM terbahagi kepada empat gred iaitu Mumtaz (cemerlang), Jayyid Jiddan (Sangat Baik), Jayyid (Baik) dan Maqbul (Lulus) serta calon perlu sekurang-kurangnya mendapat gred Maqbul dalam 10 mata pelajaran untuk dianugerahkan sijil.

Secara keseluruhan, seramai 442 calon atau 7.9 peratus memperoleh keputusan Mumtaz; seramai 1,226 calon (22 peratus) Jayyid Jiddan; Jayyid (1,758 calon atau 31.5 peratus); Maqbul (230 calon atau 4.1 peratus) dan calon tidak layak sijil seramai 1,918 calon atau 34.4 peratus.

Beliau berkata ini menjadikan seramai 65.6 peratus calon layak mendapat sijil, selain menyatakan walaupun berhadapan cabaran pandemik COVID-19, rekod kehadiran calon STAM 2020 adalah tertinggi dalam tempoh empat tahun, iaitu 83.39 peratus.

Sijil STAM melayakkan calon untuk memohon bagi mengikuti program ijazah pertama di Universiti Al-Azhar, Mesir dan universiti tempatan dalam bidang yang sesuai dengan kelayakan masing-masing.


MySejahtera pantau had dua jam pelanggan di premis peruncitan

PUTRAJAYA 25 Mei – Had masa maksimum dua jam bagi pelanggan di premis peruncitan akan dipantau menerusi aplikasi MySejahtera apabila mereka mendaftar masuk ke premis, kata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi.

Katanya, aplikasi MySejahtera akan menunjukkan rekod masa masuk secara tepat dan ia akan memudahkan anggota Kementerian Perdagangan Dalam Negeri dan Hal Ehwal Pengguna (KPDNHEP) mahupun pihak premis membuat pemantauan sekiranya perlu.

Had maksimum dua jam untuk pelanggan di premis peruncitan termasuk pusat beli-belah diumumkannya semalam, serentak dengan arahan untuk pemilik premis peruncitan mengehadkan jumlah pelanggan pada satu-satu masa mengikut keluasan premis dengan penetapan satu orang bagi setiap empat meter persegi.

Penguatkuasaan prosedur operasi standard (SOP) itu adalah susulan pengumuman pelaksanaan Perintah Kawalan Pergerakan (PKP) 3.0 yang akan berkuat kuasa esok, (25 Mei).

“KPDNHEP turut memohon pemilik premis untuk menggunakan kaedah masing-masing untuk mematuhi SOP ini, dengan mengingatkan pelanggan premis agar mengikuti arahan dua jam ini,” kata Nanta dalam sidang media secara maya hari ini.

Nanta berkata, pegawai penguat kuasa KPDNHEP dengan kerjasama pemilik premis akan turut memantau tempat tumpuan yang dikenal pasti secara rawak untuk memastikan rakyat mematuhi SOP berkenaan.

“Pembeli dinasihatkan merancang dengan bijak mengenai aktiviti membeli-belah mereka dengan mengawal tempoh pembelian sekali gus dapat membantu mengurangkan rantaian jangkitan COVID-19 dalam negara,” katanya.

Ditanya mengenai sesetengah individu yang membawa kanak-kanak dalam pusat beli-belah, Nanta berkata SOP jelas mengatakan bahawa golongan itu ‘tidak digalakkan’ masuk premis dan bukannya ‘tidak dibenarkan’ kerana kerajaan faham permasalahan yang dihadapi rakyat.

“Contohnya mungkin ada ibu atau bapa tunggal yang perlu membawa anak mereka bersama. Kalau boleh tinggalkan mereka pada saudara terdekat boleh berbuat demikian dan elakkan bawa masuk premis,” katanya.

Menurutnya, idea menikmati makanan dalam kenderaan bersama keluarga mungkin timbul kerana larangan ‘dine in’ dalam premis akibat PKP namun buat masa ini, tiada keputusan baharu mengenainya dibuat.

Menurut laporan yang disiarkan dalam talian hari ini, premis makanan yang menyediakan layanan ‘dine-in’ dalam kereta adalah melanggar SOP dan tindakan kompaun boleh dikenakan ke atas pengusaha premis yang menyediakan layanan sedemikian.

Laporan itu memetik Pesuruhjaya Polis Sarawak Datuk Aidi Ismail sebagai berkata sebuah premis makanan di Miri dikompaun pada Jumaat kerana menyediakan perkhidmatan tersebut.


Kos haji naik: TH umum dua kaedah bayaran jemaah muassasah

Pengarah Urusan Kumpulan dan Ketua Pegawai Eksekutif TH Datuk Seri Amrin Awaluddin berkata bagaimanapun menerusi pelaksanaan Bantuan Kewangan Haji secara bersasar, jemaah muassasah dalam kalangan B40 hanya perlu membayar RM10,980 seorang manakala kadar bayaran ditetapkan bagi golongan bukan B40 adalah RM12,980 seorang.

“Bayaran haji jemaah muassasah kekal pada RM9,980 seorang sejak 2009, iaitu 13 tahun lepas, walaupun kos menunaikan haji telah meningkat setiap tahun sehingga 103 peratus.

“Berikutan pelaksanaan bantuan bersasar ini, kadar bayaran haji untuk seorang jemaah muassasah B40 dikenakan sebanyak RM10,980 iaitu peningkatan RM1,000 seorang manakala jemaah muassasah dalam kategori bukan B40 ialah RM12,980 seorang iaitu peningkatan RM3,000 atau purata 2.3 peratus setahun,” katanya.

Beliau berkata demikian pada sidang media di sini hari ini yang turut dihadiri Pengarah Eksekutif Haji TH Datuk Seri Syed Saleh Syed Abdul Rahman dan Pengurus Besar (Pengurusan Haji) TH Nurrinanuwar Shamsuddin.


Fazil Group tubuh Yayasan Nur Kasih, perhebat program kebajikan

BANDA HILIR 15 April – Syarikat insurans terkemuka, Fazil Group melancarkan Yayasan Nur Kasih sebagai badan yang akan merancakkan lagi usaha pihaknya dalam menjalankan aktiviti kebajikan.

Pengasasnya, Datuk Seri Mohamad Fazil Shafie berkata, meskipun mengambil masa agak lama untuk menunggu, namun berkat kesabaran itu Fazil Group akhirnya memiliki yayasan sendiri.

“Saya sudah berangan lama untuk membuka yayasan bagi memperluaskan aktiviti kebajikan syarikat dan akhirnya hari ini ia dapat dilancarkan selepas mendapat kelulusan.

Beliau berkata demikian selepas Majlis Pelancaran Yayasan Nur Kasih Fazil Group oleh Mufti Melaka Datuk Wira Halim Tawil, di sebuah hotel, di sini, semalam.

Menurut beliau, meskipun sebelum ini syarikatnya sudah aktif menjalankan kerja kebajikan di seluruh negara tetapi dengan penubuhan yayasan itu ia akan menambah baik lagi usaha tersebut.

“Wawasan kita adalah untuk memberi sumbangan seberapa banyak di Melaka dan Malaysia. Sebelum ini Fazil Group sudah turun ke beberapa negeri untuk menyampaikan sumbangan sama ada bantuan persekolahan mahupun banjir tetapi menggunakan nama syarikat.

“Kita harap dengan penubuhan ini Fazil Group akan memberi lebih banyak perkhidmatan dan menambah baik perkhidmatan sedia ada yang menyasarkan golongan B40 ke bawah,” katanya.

Ujar Fazil, dengan penubuhan Yayasan Nur Kasih, ia juga akan menjadi pendorong buat syarikat atau individu persendirian untuk tampil menghulurkan sumbangan.

“Malah dengan penubuhan yayasan juga orang ramai tidak akan ragu-ragu dalam menghulurkan bantuan kerana semua duit sumbangan terjamin selain akan diaudit.


Rumah ibarat ‘bom jangka’, agensi terlibat diminta selesaikan segera – Zahari

DURIAN TUNGGAL 19 Disember – Agensi terlibat dengan pembinaan Projek Rumah Harapan di Taman Bukit Tambun Perdana di sini diarahkan segera bertindak bagi menyelesaikan masalah pergerakan tanah cerun yang berisiko runtuh di kawasan itu.

Ahli Dewan Undangan Negeri (Adun) Durian Tunggal Zahari Abd Kalil berkata, projek itu membabitkan sebanyak 57 buah rumah yang telah didiami penduduk.

“Perumahan di sini ibarat bom jangka, saya telah melihat lompongan di bawah beberapa kediaman di kawasan terbabit dan terdapat pergerakan tanah cerun yang berisiko runtuh.

“Saya yakin pihak agensi yang berkaitan telah mengambil maklum hal ini, moga tindakan segera diambil oleh pihak pemaju dan yang berkaitan untuk atasi isu ini sebelum tragedi ‘Batang Kali Siri 2’ berkemungkinan berlaku,” katanya dalam satu hantaran di Facebook hari ini.

Ujarnya pihak berkuasa tempatan (PBT) telah mengarahkan pemaju mengemukakan laporan geoteknik dan cadangan pembaikan cerun berkenaan pada 21 November yang lepas.

“Kerja-kerja awal untuk pengukuhan cerun telah dimulakan sejak minggu lepas dan akan mula membuat ‘Slope dan Gabion Wall’ dalam masa yang terdekat.


Muhyiddin sanjung jasa Tun Salleh Abas perkasa institusi kehakiman negara

KUALA LUMPUR, 16 Jan.- Perdana Menteri Tan Sri Muhyiddin Yassin menzahirkan ucapan takziah kepada seluruh keluarga bekas Ketua Hakim Negara, Tun Dr Mohamed Salleh Abas yang telah kembali ke rahmatullah, pagi ini.

Dalam hantaran di laman Facebooknya, perdana menteri berasa sedih atas pemergian Allahyarham dan mendoakan keluarga Allahyarham tabah menghadapi detik yang mendukacitakan itu.

“Bagi pihak kerajaan, saya ingin merakamkan ucapan terima kasih atas sumbangan Allahyarham dalam memperkasa dan mengangkat integriti institusi kehakiman sepanjang berkhidmat selaku Ketua Hakim Negara pada 1984 hingga 1988.

Allahyarham yang berusia 91 tahun meninggal dunia akibat pneumonia di Hospital Sultanah Nur Zahirah (HSNZ), Kuala Terengganu, pada 3.20 pagi tadi.


‘Good Game’ Harimau Malaya!- Reezal Merican

KUALA LUMPUR 16 Jun – Kemenangan 1-0 Malaysia ke atas Thailand pada aksi terakhir Kumpulan G pusingan kedua Kelayakan Piala Dunia 2022/ Piala Asia 2023 awal pagi tadi, membuktikan skuad Harimau Malaya kembali mengaum selepas dua kekalahan berturut-turut dalam saingan kumpulan sebelum ini.

Menteri Belia dan Sukan Datuk Seri Reezal Merican Naina Merican berkata, beliau menghargai semangat ditonjolkan skuad bimbingan Tan Cheng Hoe sepanjang perlawanan, dalam usaha memburu kemenangan dan berharap setiap pemain mengekalkan prestasi positif itu, bagi menempuh cabaran di masa hadapan.

“Harimau Malaya kembali mengaum! Alhamdulillah! Dengan sepakan penalti Safawi Rasid, Malaysia berjaya melayakkan diri ke pusingan ketiga Kelayakan Piala Asia 2023. Tahniah saya ucapkan kepada pasukan Harimau Malaya yang telah berjuang dengan penuh semangat malam ini.

“Inilah prestasi yang perlu kekal di dada setiap pemain Harimau Malaya-dengan lencana yang membawa nama negara. Saya bangga dengan aksi pada malam ini. ‘GOOD GAME’ Harimau Malaya!,” kata Reezal Merican menerusi ciapan di akaun Twitter rasminya.

Pada aksi di Stadium Al Maktoum, Dubai, Emiriah Arab Bersatu (UAE) itu, Muhammad Safawi Rasid yang dimasukkan sebagai pemain gantian pada babak kedua perlawanan muncul wira pasukan negara, selepas menyempurnakan sepakan penalti pada minit ke-52.

Kejayaan membenam Thailand itu membolehkan Malaysia merampas kedudukan ketiga Kumpulan G daripada skuad Gajah Perang dan melangkah secara automatik ke pusingan ketiga Kelayakan Piala Asia 2023, bagi terus menghidupkan peluang beraksi pada pusingan akhir kejuaraan benua itu.

Dalam aksi kumpulan G pada 4 Jun lepas, Malaysia kalah 4-0 kepada UAE sebelum tewas 1-2 kepada Vietnam pada Sabtu lalu.


Nelayan Thailand ditahan ceroboh perairan Kuala Perlis

KUALA PERLIS, 15 Jun – Agensi Penguatkuasaan Maritim Malaysia (APMM) menahan dua bot nelayan Thailand yang dipercayai menceroboh dan mencuri hasil laut di Kuala Perlis membabitkan nilai rampasan keseluruhan berjumlah RM19,600 semalam.

Pengarah Zon Maritim APMM Kuala Perlis Komander Maritim Mohd Hashim Mat Zain berkata pihaknya menahan bot pertama kira-kira 5.2 batu nautika barat daya Kuala Perlis pada 8.55 pagi.

“Tangkapan itu melibatkan seorang tekong dan kru warga Thailand masing-masing berumur 21 dan 48 tahun…hasil pemeriksaan awal menemukan satu pukat ketam, sebuah tong ais berisi udang lipan dan ketam dianggarkan seberat 3 kilogram,” katanya dalam satu kenyataan hari ini.

Mohd Hashim berkata tangkapan kedua pula dilakukan kira-kira 6.1 batu nautika barat daya Kuala Perlis pada 9.11 pagi membabitkan seorang tekong dan kru yang masing-masing berusia 16 serta 33 tahun.

“Sewaktu ditahan, dua nelayan warga Thailand itu sedang leka menjalankan aktiviti menarik pukat dan pemeriksaan menemukan dua pukat ketam, sebuah tong berisi 10 liter minyak petrol, ketam dan udang lipan,” katanya.

Beliau berkata pemeriksaan lanjut ke atas semua nelayan berkenaan mendapati pihak terlibat tidak memiliki dokumen pengenalan yang sah selain bot digunakan mereka juga tiada nombor pendaftaran.

Mohd Hashim berkata suspek bersama barang rampasan dibawa ke jeti Zon Maritim Kuala Perlis dan diserahkan kepada pegawai penyiasat untuk tindakan selanjutnya.

“Kes disiasat di bawah Seksyen 15 (1)(a) Akta Perikanan 1985 kerana menangkap ikan di perairan Malaysia tanpa permit sah dan Seksyen 6(1) Akta Imigresen 1959/63 kerana tidak memiliki pas memasuki negara ini,” katanya.


DUN LENDU: Kenduri kesyukuran bersama pemimpin masyarakat

LENDU – Ketua Menteri Datuk Seri Utama Sulaiman Md Ali berpeluang menghadiri dua Majlis Kenduri Kesyukuran Pusat Daerah Mengundi (PDM) Dewan Undangan Negeri (DUN) Lendu, 4 Jun lalu.

Sulaiman bersama isteri Datin Seri Utama Munira M Yusop hadir di dua buah majlis iaitu PDM Durian Daun di Dewan Japerun Lendu dan PDM Sg Baru Ulu yang diadakan di Balai Raya Solok Duku.

“Kehadiran saya secara tidak langsung dapat memberi peluang beramah mesra dengan ketua-ketua PDM dan pemimpin masyarakat yang banyak membantu parti khususnya ketika Pilihan Raya Negeri (PRN) Melaka ke-15 akhir tahun lalu.


Had pegangan ASB, ASB2 dinaikkan kepada RM300,000 – Tengku Zafrul

Bank Simpanan Nasional (BSN) juga akan menyediakan dana pinjaman mudah untuk membantu B40 bumiputera melabur dalam ASB dengan tawaran pinjaman pada kadar 1.5 peratus melibatkan dana RM100,000. – BERNAMA


Perhimpunan Agung Khas UMNO lulus dua pindaan perlembagaan parti

KUALA LUMPUR, 13 Jan – Perhimpunan Agung Khas UMNO hari ini meluluskan dua pindaan perlembagaan parti termasuk membabitkan ahli yang menang bertanding tetapi meninggalkan parti atau bertanding sebagai calon Bebas atau parti lawan pada pilihan raya gugur keahlian dengan sendirinya.

Pindaan yang melibatkan Fasal 20.11 itu untuk disesuaikan dengan peruntukan Larangan Ahli Parlimen Bertukar Parti sebagaimana Akta Perlembagaan (Pindaan) (No. 3) 2022 dikuatkuasakan mulai 5 Okt lepas.

Pindaan lain yang diluluskan ialah meletakkan ketua penerangan bahagian sebagai mereka yang automatik menjadi perwakilan dalam Perhimpunan Agung UMNO setiap tahun, melibatkan pindaan pada Fasal 8.4.

Kelulusan kedua-dua pindaan tersebut disahkan Pengerusi Tetap UMNO Tan Sri Badruddin Amiruldin yang menyatakan pindaan tersebut lulus dengan lebih suara bersetuju.

Terdahulu Naib Presiden UMNO Datuk Seri Mohamed Khaled Nordin ketika membentangkan pindaan tersebut berkata ia dipinda bagi memastikan peruntukan oleh parti bersifat terkini dan selari dan peruntukan semasa dan undang-undang negara.


Hidilyn bakal bina pusat latihan angkat berat di Kampung Kesang Tua

JASIN 1 Nov – Jaguh angkat berat Filipina Hidilyn Diaz bakal membina sebuah pusat latihan di Kampung Kesang Tua, di sini, dengan menaik taraf kemudahan sedia ada bagi pembangunan sukan itu sebagai tanda penghargaan serta terima kasih kepada Melaka.

Naib Presiden Persatuan Angkat Berat Malaysia (PABM) Ahmad Janius Abdullah berkata pemenang pingat emas Olimpik pertama Filipina itu, yang sedang menjalani kuarantin di kampung berkenaan menyatakan hasratnya, selain memperuntukkan wang sendiri berjumlah RM100,000 bagi merealisasikan projek tersebut.

“Malam tadi beliau menghubungi saya dan berbincang mengenai hasratnya menaik taraf tempat berlatih untuk digunakan oleh atlet angkat berat negara ini. Beliau memaklumkan atlet Filipina turut berminat mengadakan latihan di pusat berkenaan, sebagai persediaan mereka menghadapi pelbagai kejohanan.

“Beliau meminta saya untuk bertemu dengan kontraktor pada hari ini bagi membina dewan gimnasium angkat berat dan asrama untuk kemudahan atlet menginap di situ, selain mahu projek pembinaan itu dipercepatkan,” katanya ketika dihubungi Bernama di sini hari ini.

Hidilyn tiba di Lapangan Terbang Antarabangsa Kuala Lumpur (KLIA) pada Sabtu lepas seterusnya menjalani kuarantin di Kampung Kesang Tua hingga 5 Nov ini.

Mengulas lanjut, Ahmad Janius berkata usaha itu sewajarnya dimanfaatkan sepenuhnya oleh atlet negara ini, untuk menimba ilmu dan pengalaman berlatih bersama juara Olimpik tersebut di samping melahirkan atlet yang mampu diketengahkan sekali gus mengembalikan kegemilangan sukan angkat berat di Malaysia.

“Bahkan selepas kejayaan Hidilyn yang mendapat liputan meluas, pihak kita juga menerima permintaan daripada beberapa persatuan angkat berat seperti dari Thailand dan India, yang mahu turut serta berlatih di tempat sama.

Sebelum ini, nama Kampung Kesang Tua menjadi tumpuan susulan kemenangan atlet berusia 30 tahun itu di temasya Olimpik Tokyo baru-baru ini, selepas Hidilyn dikatakan terkandas dan menjalani latihan di Malaysia sejak Januari tahun lepas berikutan sekatan pergerakan akibat penularan COVID-19.

Kejayaan wanita berasal dari Zamboanga City itu turut menjadi kebanggaan keluarga angkatnya di Kampung Kesang Tua, yang menghabiskan masa bersama Hidilyn lebih setahun lepas di rumah berkenaan selain berkesempatan menghantar Hidilyn dan pasukannya ke KLIA untuk berlepas ke temasya Olimpik Tokyo. – BERNAMA


Kelulusan vaksin COVID-19 Sinovac perlu penilaian proses pengilangan

KUALA LUMPUR 27 Feb. – Vaksin COVID-19 Sinovac keluaran China yang diterima Malaysia hari ini perlu terlebih dahulu melalui proses pengilangan oleh syarikat farmaseutikal, Pharmaniaga untuk dinilai dan diberikan kelulusan oleh badan pengawalseliaan.

Menteri Penyelaras Program Imunisasi COVID-19 Kebangsaan Khairy Jamaluddin berkata, proses pengilangan itu antara kriteria yang akan dinilai Bahagian Regulatori Farmasi Negara (NPRA) sebelum memberikan syor kepada Pihak Berkuasa Kawalan Dadah (PBKD) untuk kelulusan.

“Sebab itu ramai tanya kenapa hari ini kita terima vaksin yang masih belum diluluskan badan pengawal selia. Ini disebabkan proses kelulusan daripada badan pengawal selia mesti melihat bagaimana vaksin ini dibotolkan baru boleh diberi kelulusan.

“Ini apa yang disebut, bertujuan untuk menyediakan data permohonan pendaftaran dan menjalankan proses validasi, perjalanan sijil analisa produk yang siap dan melihat kepada data kestabilan dari kilang,” kata Menteri Sains, Teknologi dan Inovasi itu.

Beliau berkata demikian pada sidang media selepas menyambut ketibaan vaksin Sinovac yang dibangunkan firma farmaseutikal China itu secara pukal dalam bentuk cecair sebanyak 200 liter di Lapangan Terbang Antarabangsa Kuala Lumpur (KLIA), dari Beijing, China, pagi tadi.

Khairy menegaskan bahawa penilaian berkenaan perlu dibuat bagi memastikan vaksin yang dibotolkan di kilang Pharmaniaga, sama dari segi kualiti dan potensi sebagaimana dihasilkan pengilang vaksin itu di China.

“Ini membolehkan data ujian-ujian klinikal ke atas manusia yang dijalankan menggunakan produk dihasilkan pengilang di China digunakan Pharmaniaga untuk sokong produk mereka supaya selamat dan berkesan,” katanya.

Beliau juga menjelaskan bahawa vaksin berkenaan diterima terlebih dahulu oleh Malaysia walaupun belum diluluskan badan pengawalseliaan negara kerana mendapati bekalan vaksin COVID-19 dunia ketika ini terhad.

Khairy turut memberi contoh, Singapura yang juga menerima vaksin tersebut dalam bentuk keluaran siap walaupun belum mendapat kelulusan daripada badan pengawalseliaan mereka.

“Kita nak pastikan walaupun kelulusan badan pengawalseliaan belum diberi, kita beri kebenaran bawa masuk (vaksin Sinovac) supaya dapat diuji kestabilannya di kilang. Jadi bila diluluskan NPRA dan PBKD maka vaksin dah ada sini, senang untuk kita teruskan,” katanya.


JKNJ sahkan dakwaan wanita positif COVID-19 bersalin sendirian di HSI

JOHOR BAHRU 2 Sept – Jabatan Kesihatan Negeri Johor (JKNJ) hari ini mengesahkan dakwaan seorang wanita yang melahirkan anak secara bersendirian di Hospital Sultan Ismail (HSI), di sini pada 31 Julai lalu.

Pengarah JKNJ Datuk Dr Aman Rabu dalam kenyataan hari ini berkata, secara keseluruhannya aduan wanita berusia 36 tahun yang juga pesakit positif COVID-19 itu adalah berasas.

“Dia perlu ditempatkan di ruang isolasi yang tertutup (kerana positif COVID). Proses bersalin berlaku di luar jangkaan…ia berlaku lebih awal daripada tempoh jangkaan bersalin enam jam. Pesakit telah bersalin secara bersendirian dan bayi didapati berada di atas katil pesakit.

Dr Aman menjelaskan wanita yang mengandung anak keempat dengan usia kandungan 39 minggu itu, hadir ke bilik saringan HSI pada 5.33 pagi, 23 Julai kerana telah mempunyai tanda-tanda awal hendak bersalin serta mengesahkan dia kontak rapat suaminya yang telah disahkan positif COVID-19.

Selepas diperiksa, wanita itu didapati berada di peringkat awal kelahiran dengan bukaan pangkal rahim tiga sentimeter dan kemudian dimasukkan ke bilik isolasi pada 10.18 pagi sementara menunggu keputusan Ujian Tindak Balas Berantai Polimerase (RT-PCR).

Dr Aman berkata wanita berkenaan kemudiannya diletakkan di dalam bilik nombor dua dewan bersalin dengan pintu sentiasa bertutup kerana dia positif COVID-19.

Pegawai perubatan dan jururawat telah memeriksa pesakit pada 4.26 petang dan mendapati hasil keputusan PCR wanita itu positif dan perlu melahirkan secara pembedahan dengan bukaan pada ketika itu empat sentimeter serta mengalami kontraksi tidak teratur dan pesakit dipersiapkan untuk pembedahan.

Baru-baru ini, tular menerusi Facebook hantaran wanita berkenaan yang mendakwa terpaksa melahirkan anak sendirian di dalam bilik bersalin meskipun cuba memanggil petugas kesihatan berulang kali.

Sementara itu, Dr Aman berkata dakwaan pesakit yang mengatakan mendengar bunyi ketawa pula berkemungkinan datang daripada bunyi bising di bilik bersalin berhampiran, yang ketika itu sedang melakukan prosedur kelahiran bayi secara vakum.


MISDEC, Todak Academy jalin kerjasama martabat e-sukan

BANDARAYA MELAKA 5 Jun – Dalam usaha mengangkat sukan elektronik (e-sukan) ke peringkat lebih tinggi, Pusat Pembangunan Kemahiran Perindustrian dan Keusahawanan Melaka (MISDEC) telah menjalin kerjasama bersama Todak Academy.

Pengurus Kanan MISDEC, Haiqal Syukri Jantan berkata kerjasama itu dijalin menerusi Majlis Menandatangani Memorandum Persefahaman (MoU) sebagai usaha memartabatkan e-sukan di negara ini.

“Ramai graduan yang terdiri daripada anak muda meminati e-sukan ini dan MISDEC mendapat saranan untuk mengangkat martabat e-sukan menjadi satu kerjaya atau karier di masa hadapan.

“Kalau boleh kita war-warkan kepada semua untuk turut serta dan bila pendaftaran telah dibuka kita harapkan ramai yang akan dapat menyertai,” katanya.

Terdahulu, majlis menandatangani MoU itu berlangsung di antara Pengurus Besar Todak Academy Taufik Rizal Aminuddin dan Pengerusi MISDEC Don Mardzi Ahmad Shamsuddin.


Menteri Besar Johor dahului senarai penerima pingat Hari Wilayah Persekutuan 2022

PUTRAJAYA, 8 Feb – Menteri Besar Johor Datuk Hasni Mohammad mendahului senarai 263 penerima darjah kebesaran, bintang dan pingat sempena Hari Wilayah Persekutuan 2022 yang dikurniakan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, di Istana Negara, hari ini.

Hasni, 63, dianugerahkan Darjah Seri Utama Mahkota Wilayah (SUMW) yang membawa gelaran Datuk Seri Utama dan merupakan penerima tunggal Darjah Kebesaran Pangkat Pertama itu pada istiadat pengurniaan tersebut.

Kementerian Wilayah Persekutuan dalam kenyataan berkata penganugerahan tersebut merupakan suatu pengiktirafan kepada sumbangan besar Johor terhadap kemajuan Wilayah Persekutuan dan peranan penting yang dimainkan oleh Hasni selaku Menteri Besar Johor ke-18 sejak dilantik pada 28 Feb 2020.

Beliau telah melaksanakan pelbagai inisiatif yang merancakkan pemulihan ekonomi negara dan memastikan kesejahteraan Keluarga Malaysia menerusi Pihak Berkuasa Wilayah Pembangunan Iskandar yang dipengerusikan bersama Perdana Menteri Datuk Seri Ismail Sabri Yaakob.

Hasni juga telah menerajui anjakan strategi dalam pengurusan pandemik COVID-19 di Johor dengan mengadakan pelbagai program pembangunan sosial termasuk program bagi meningkatkan peluang pekerjaan dan perniagaan.

Beliau turut menjalankan pelbagai langkah proaktif bagi mengekalkan iklim pelaburan di Johor agar sentiasa mesra perniagaan sekali gus menjadikan Malaysia sebagai lokasi terpilih pengeluar produk global utama walaupun negara berhadapan landskap pelaburan yang mencabar serta persaingan sengit daripada hab pelaburan serantau dan antarabangsa.

Mereka ialah Ketua Audit Negara Datuk Nik Azman Nik Abdul Majid; Ketua Setiausaha Perbendaharaan Kementerian Kewangan Datuk Asri Hamidon; Timbalan Ketua Setiausaha Kanan Jabatan Perdana Menteri (JPM) Datuk Jamil Rakon dan Ketua Pengarah Unit Perancang Ekonomi JPM Datuk Saiful Anuar Lebai Hussen.

Penerima SMW lain ialah Peguam Cara Negara Jabatan Peguam Negara Datuk Abdul Razak Musa; Pengerusi Pihak Berkuasa Kemajuan Pekebun Kecil Perusahaan Getah Datuk Mohd Salim Mohd Sharif; Pengarah Kanan Siasatan Suruhanjaya Pencegahan Rasuah Malaysia Datuk Hishamuddin Hashim dan Timbalan Panglima Tentera Darat Angkatan Tentera Malaysia Left Jen Datuk Mohammad Ab Rahman.

Turut dikurniakan SMW ialah Presiden Angkatan Koperasi Kebangsaan Malaysia Berhad Datuk Dr Abdul Fattah Abdullah; Ketua Pegawai Eksekutif Perbadanan PR1MA Malaysia Datuk Mohd Nazri Md Shariff; Pengerusi ICT Zone Asia Berhad Datuk Ng Thien Phing dan Presiden SCity Development Sdn Bhd Datuk Stephen Sim Choo Thiam.

Penerima SMW lain ialah Setiausaha Agung Konfederasi Bolasepak Asia Datuk Windsor Paul John, Pengerusi Eksekutif Yayasan Warisan Batu Datuk Yahaya Mat Ghani serta bekas Ahli Lembaga Pengampunan Wilayah Persekutuan mendiang Tan Sri Datuk JJ Raj.

Turut dianugerahkan SMW ialah Setiausaha Agung Konfederasi Bolasepak Asia Datuk Windsor Paul John, Pengerusi Eksekutif Yayasan Warisan Batu Datuk Yahaya Mat Ghani serta bekas Ahli Lembaga Pengampunan Wilayah Persekutuan mendiang Tan Sri Datuk JJ Raj.

Seramai 59 individu dikurniakan Panglima Mahkota Wilayah (PMW) yang membawa gelaran Datuk antaranya Menteri di Jabatan Perdana Menteri (Hal Ehwal Agama) Datuk Idris Ahmad, Timbalan Menteri Pembangunan Usahawan dan Koperasi Datuk Muslimin Yahaya serta Timbalan Menteri Pertanian dan Industri Makanan Dr Nik Muhammad Zawawi Salleh.

Turut menerima PMW ialah Ketua Pegawai Eksekutif Pihak Berkuasa Penerbangan Awam Malaysia Kapten Chester Voo Chee Soon; Ketua Pengarah Pendidikan Malaysia Datin Seri Nor Zamani Abdol Hamid; Timbalan Ketua Pengarah (Dasar) Jabatan Kemajuan Islam Malaysia Hakimah Mohd Yusoff dan Pengarah Institut Penyelidikan Klinikal Dr Kalaiarasu M.Peariasamy.

Penerima lain PMW ialah atlet lompat jauh paralimpik negara Abdul Latif Romly; bekas atlet terjun negara Leong Mun Yee dan penyanyi tersohor tanah air Abdul Hail Amir.

Abdul Latif memenangi pingat emas dalam Sukan Paralimpik Musim Panas 2016 di Rio de Janeiro dan Sukan Paralimpik Musim Panas 2020 di Tokyo.

Seramai 48 individu pula dianugerahkan Johan Mahkota Wilayah (JMW) antaranya Pengarah Penguat kuasa Kementerian Perdagangan Dalam Negeri dan Hal Ehwal Pengguna Azman Adam dan atlet sukan paralimpik Mohamad Ridzuan Mohamad Puzi.

Seramai 53 individu dianugerahkan Kesatria Mahkota Wilayah (KMW) manakala 34 individu menerima anugerah Ahli Mahkota Wilayah (AMW) dan 53 individu menerima Pingat Pangkuan Mahkota Wilayah (PPW).

Antara penerima KMW ialah atlet badminton regu lelaki negara Aaron Chia Teng Fong dan Soh Wooi Yik yang memenangi pingat gangsa beregu lelaki di Sukan Olimpik Tokyo 2020 serta Pewarta Biro Labuan Pertubuhan Berita Nasional Malaysia (Bernama) Jailani Hassan.

Timbalan Ketua Pegawai Eksekutif (Perbandaran) Perbadanan Labuan Fadzilah Mahmud dan Ketua Penolong Pegawai Perubatan Kementerian Kesihatan Joseph Kajangan antara yang dianugerahkan KMW bagi menghargai jasa kerana telah berbakti dalam memerangi pandemik COVID-19. – BERNAMA


Menyuburkan patriotisme pada negara tidak bermusim, tiada bernoktah

APAKAH erti kenegaraan? Dalam penjelasan yang mudah jika seseorang rakyat Malaysia meletakkan pendirian bahawa dia tidak punya apa-apa tanggungjawab untuk ditunaikan kepada negara, individu ini memilih untuk tidak membayar cukai, hidup bersama kaumnya sahaja tanpa kaum lain atau mungkin tidak mahu budaya lain ditonjolkan sama sekali kecuali budayanya sahaja.

Di situlah letaknya erti bernegara kerana ia memperlihatkan setiap daripada kita perlu berkorban supaya kecintaan kepada watan diutamakan berbanding yang lain.

Dengan selesainya sambutan Hari Malaysia di Kota Kinabalu, Sabah baru-baru ini ia secara tersuratnya menandakan bahawa sambutan Bulan Kebangsaan telah berakhir setelah ia dilancarkan secara rasmi pada 7 Ogos lalu.

Pelbagai pengisian yang diaturkan Kerajaan sepanjang Bulan Kebangsaan lalu tidak lain dan tidak bukan adalah untuk menyemarakkan rasa kecintaan rakyat Malaysia kepada watan bertuah ini serta menjentik jiwa-jiwa kita untuk menginsafi dan menghayati makna besar kemerdekaan yang dikecapi negara sejak mencapai kemerdekaan pada 31 Ogos 1957.

Tanpa adanya lagi program-program khas seperti ini kerana telah berakhirnya sambutan Bulan Kebangsaan, ia tidak bermaksud sebarang usaha untuk terus memupuk semangat patriotisme kepada masyarakat kita khususnya generasi muda harus terkubur atau dihentikan.

Tetapi ia bukanlah terletak sepenuhnya di atas pundak Kerajaan semata-mata, ia adalah tanggungjawab semua pihak untuk digalas bersama seperti badan korporat, pemimpin masyarakat, pendidik, pertubuhan bukan kerajaan (NGO) dan yang paling dekat adalah institusi keluarga.

Merenung jauh ke hadapan, apabila semakin bertambah usia negara kita menyambut ulang tahun kemerdekaan di tahun-tahun mendatang bermakna pada waktu itu kita juga semakin kita kehilangan pencerita kisah-kisah kemerdekaan negara.

Ini kerana insan-insan yang berjuang bermandikan keringat dan darah serta mempertaruhkan nyawa dihujung senapang musuh ini sudah tiada lagi di dunia untuk bercerita dan berkongsi pengalaman mereka yang amat berharga tersebut.

Penulis merasakan bahawa kisah-kisah dari veteran Angkatan Tentera Malaysia (ATM) dan Polis Diraja Malaysia (PDRM) yang melalui zaman sebelum dan awal kemerdekaan inilah yang generasi semasa dan hadapan perlu dengar dan hayati kerana darinya akan terbit rasa keinsafan dan kecintaan pada negara.

Penulis mencadangkan untuk agensi Kerajaan yang bersesuaian untuk mula mengumpulkan dan membukukan kisah-kisah dari veteran ATM dan PDRM sebanyak yang mungkin dan kemudiaannya diedarkan di seluruh perpustakaan sekolah, awam dan institusi pendidikan tinggi.

Tujuan murninya agar ia boleh menjadi bahan bacaan rujukan yang bermanfaat untuk membugar patriotisme sepanjang masa tanpa menunggu Bulan Kebangsaan menjelma.


Laluan KM77-KM78 Lebuhraya Kuala Lumpur – Karak arah Timur dibuka semula

KUANTAN, 4 Jan – Pemegang konsesi Lebuhraya Kuala Lumpur-Karak ANIH Berhad memaklumkan laluan KM77-KM78 arah timur lebuh raya tersebut yang ditutup sejak banjir tengkujuh pada pertengahan Disember lepas, telah dibuka kepada pengguna sejak 3 pagi tadi.

Pengurus Besar Kanan ANIH Berhad Radzimah Mohd Radzi berkata laluan itu dibuka selepas kerja-kerja pembersihan serta pembaikan siap dilakukan dan mereka yang ingin ke Pekan Karak tidak lagi perlu membuat pusingan U sebelum Plaza Tol Karak.

“Namun, pengguna dinasihatkan agar mematuhi papan tanda arah keselamatan apabila menghampiri lorong kontra bermula dari Sungai Dua di KM74.8 hingga KM77.3 untuk keselamatan dan keselesaan semua,” katanya menerusi kenyataan di sini hari ini.

Untuk maklumat lanjut, tepat dan terkini, pengguna boleh merujuk ke laman media sosial rasmi Lembaga Lebuhraya Malaysia (LLM) dan ANIH Berhad di Twitter @LLMTrafik dan @LPTTrafik atau Facebook Lembaga Lebuhraya Malaysia dan Lebuhraya Pantai Timur, selain talian hotline LLM 1800-88-7752 serta talian LPT 09-5479111 dan 1-700-818-700.- BERNAMA


Polis tumpas geng along tawar pinjaman wang tanpa lesen

BALIK PULAU, 3 April – Polis menumpaskan geng along selepas menahan lapan lelaki kerana menawarkan pinjaman wang tanpa lesen, dalam serbuan di sebuah premis di Bayan Lepas di sini, Jumaat lepas.

Ketua Polis Daerah Barat Daya Supt Kamarul Rizal Jenal berkata kesemua lelaki berusia 20 hingga 30-an itu ditahan oleh sepasukan polis Jabatan Siasatan Jenayah Komersial (JSJK) Pulau Pinang dan Ibu Pejabat Polis Daerah Barat Daya, hasil risikan dan maklumat awam.

“Berdasarkan siasatan awal, selain menawarkan pinjaman tanpa lesen dengan faedah yang tinggi, mereka juga mengugut mangsa yang gagal membuat bayaran balik pinjaman,” katanya ketika dihubungi hari ini.

Katanya susulan penahanan lapan lelaki itu, polis merampas 19 unit telefon bimbit pelbagai jenama, 15 keping kad ATM pelbagai bank, tiga buku cek, lapan keping cek atas nama peminjam, senarai nama peminjam, empat kereta dan 14 salinan kad pengenalan peminjam.

Katanya kesemua lelaki itu kini direman bagi membantu siasatan dan kes disiasat di bawah Seksyen 5(2) Akta Pemberi Pinjaman Wang 1951.

Dalam perkembangan lain, Kamarul Rizal berkata pihaknya menahan dua lelaki berusia 20-an kerana berlumba haram dalam Op Samseng Jalanan di Bayan Baru-Lebuhraya Tun Dr Lim Chong Eu, bermula pukul 11 malam tadi hingga 7 pagi hari ini.

“Kami menahan dua lelaki berkenaan kerana selain berlumba, mereka juga melakukan aksi menunggang secara berbahaya. Suspek kini direman dan kes disiasat menurut Seksyen 42 Akta Pengangkutan Jalan 1987,” katanya menambah dua motosikal turut disita selain lapan saman dikeluarkan atas pelbagai kesalahan lalu lintas dalam operasi berkenaan.

Polis daerah Barat Daya akan menjalankan operasi secara berterusan dan sentiasa memantau aktiviti samseng jalanan terutama pada hujung minggu, katanya.- BERNAMA


Sindiket penyeludupan Rohingya ke Malaysia akan diburu

PELABUHAN KLANG 8 Jun – Menteri Dalam Negeri Datuk Seri Hamzah Zainudin hari ini memberi amaran akan memburu sindiket yang cuba membawa masuk etnik Rohingya yang mendarat di Aceh, Indonesia baru-baru ini, ke negara ini.

“… laluannya adalah dari Bangladesh ke Aceh serta cuba masuk ke dalam Malaysia dan Thailand,” katanya pada sidang media selepas lawatan kerja ke Area Control Centre Sistem Pengawasan Laut (SWASLA) di sini.

Beliau mengulas perkara tersebut susulan laporan akhbar berhubung kira-kira 80 etnik Rohingya yang telah mendarat di Aceh dan cuba memasuki Malaysia baru-baru ini.

Sementara itu, mengenai isu petempatan Bukit Malut, Langkawi yang dikatakan dipenuhi warga Myanmar, beliau berkata Majlis Keselamatan Negara (MKN) akan meneliti masalah tersebut bagi menggubal satu dasar untuk menyelesaikannya.

“Ia telah menjadi masalah besar dan bukan hanya sekarang tetapi sudah bertahun-tahun. Jadi, perkara ini akan jadi agenda utama MKN melalui sesuatu polisi yang boleh menyelesaikan isu tersebut,” katanya.


Remaja 17 tahun didakwa seludup 25 warga Myanmar dalam Toyota Vellfire

Bagaimanapun, tiada pengakuan direkodkan daripada remaja berusia 17 tahun itu selepas pertuduhan terhadapnya dibacakan di hadapan Hakim Azura Alwi kerana kes itu merupakan kesalahan keselamatan di bawah Akta Kesalahan Keselamatan (Langkah-Langkah Khas 2012) yang akan dibicarakan di Mahkamah Tinggi.

Mengikut pertuduhan, remaja itu didakwa bersama-sama seorang yang masih bebas melakukan perbuatan itu di Jalan Manjoi 3, Taman Sri Kuching, Sentul di sini pada 12.05 tengah hari, 2 Ogos lepas.

Pertuduhan dikemukakan mengikut Seksyen 26A Akta Antipemerdagangan Orang dan Antipenyeludupan Migran (ATIPSOM) 2007 dan dibaca bersama Seksyen 34 Kanun Keseksaan yang membawa hukuman penjara maksimum 20 tahun, dan boleh juga didenda atau kedua-duanya jika sabit kesalahan.

Muhamad Zuraidi ketika ditemui pemberita selepas prosiding berkata mahkamah menetapkan 17 Okt ini untuk sebutan semula kes bagi mendapatkan izin memindahkan kes itu ke Mahkamah Tinggi untuk dibicarakan.

Media sebelum ini melaporkan, polis telah menahan remaja lelaki berusia 17 tahun yang didapati mengambil upah membawa 25 pendatang tanpa izin ke ibu negara selepas menahan kenderaan Toyota Vellfire yang dinaiki mereka di Jalan Selinsing di sini.

Ketua Polis Daerah Sentul ACP Beh Eng Lai berkata kenderaan yang dipandu remaja itu dikesan dalam keadaan mencurigakan oleh sepasukan anggota sekitar Jalan Manjoi 3, Taman Sri Kuching dekat sini pada 12.05 tengah hari.

Katanya, remaja itu enggan memberhentikan kenderaan selepas diarahkan polis dan bertindak melarikan diri, sebelum terbabas akibat terlanggar sebuah motosikal yang ditunggang seorang anggota polis yang sedang bertugas serta tiga kereta orang awam.

Siasatan mendapati remaja dan seorang lagi rakannya yang telah melarikan diri itu membawa kesemua pendatang izin dengan bayaran RM6,000 seorang dari Rantau Panjang, Kelantan ke Kuala Lumpur.


Malaysia cari solusi holistik perangi perhambaan moden

JAKARTA, 25 Jan – Malaysia komited untuk terus memerangi perhambaan moden secara holistik agar mangsanya dapat dilindungi, kata Menteri Dalam Negeri Datuk Seri Hamzah Zainuddin.

Beliau berkata fokus kerajaan bukan semata-mata untuk mengurus kemasukan pekerja asing tetapi melihat kaedah berkesan untuk mengurangkan masalah pemerdagangan manusia dan buruh paksa.

“Jadi sebab itu saya hadir bersama tokoh-tokoh dari negara kita. Saya bawa mereka untuk selesaikan masalah perundangan dalam waktu sama mahu maklumkan apa yang kita lakukan,” katanya.

Beliau diiringi Kuasa Usaha Kedutaan Malaysia di Indonesia Adlan Mohd Shaffieq, Ketua Polis Negara Tan Sri Acryl Sani Abdullah Sani danan Ketua Pengarah Imigresen Datuk Khairul Dzaimee Daud.

Hamzah turut menjelaskan pemerdagangan manusia dan buruh paksa merupakan isu rentas sempadan yang berlaku di kebanyakkan negara sama ada negara maju atau membangun.

Dalam perkembangan lain, Hamzah berkata kerajaan sedang memperbaharui pengurusan pekerja asing dengan memperkenalkan sistem e-locker dan menubuhkan Pasukan Nukleus Single Border Agensi untuk memantapkan kawalan pintu-pintu masuk negara.

Dalam rangka lawatannya, Hamzah telah mengadakan pertemuan dengan rakan sejawat Indonesia, Muhammad Tito Karnavian dan Menteri Kelautan dan Perikanan, Sakti Wahyu Trenggono.

“Operasi yang dilakukan bukan untuk mencegah nelayan negara lain, tetapi nelayan dari negara kita sendiri yang tidak mahu mengikuti undang-undang,” katanya.- BERNAMA


Polis tahan lelaki mengamuk dalam restoran

KUALA LUMPUR, 10 Jun  — Polis menahan seorang lelaki tempatan selepas tular videonya mengamuk serta membaling bungkusan makanan dan minuman di sebuah restoran di sini Ahad lepas.

Ketua Polis Daerah Subang Jaya ACP Wan Azlan Wan Mamat berkata lelaki berusia 50 tahun ditahan pada 1 pagi tadi di Jalan Samudera Utara 2, Taman Samuidera, Batu Caves, Selangor.

Beliau berkata penahanan lelaki itu berikutan satu laporan polis yang dibuat seorang wanita pada Selasa lalu setelah mendapati insiden suspek mengamuk tular di media sosial.

“Dalam video berkenaan, kira-kira 9 pagi, semasa pengadu bersama pekerja sedang melayan pelanggan di sebuah restoran, seorang lelaki iaitu suspek secara tiba-tiba bertindak agresif.

“Lelaki itu menjerit dan membaling bungkusan makanan serta air minuman panas ke dalam kedai dan terkena anak pengadu yang berumur empat tahun,” katanya dalam kenyataan hari ini.

Suspek kini direman sehingga 14 Jun depan bagi membantu siasatan dijalankan mengikut Seksyen 506/352 Kanun Keseksaan kerana melakukan ugutan jenayah dan menggunakan kekerasan jenayah.


PPN Fasa 2: Rentas daerah, negeri masih tidak dibenarkan kecuali…

KUALA LUMPUR 3 Julai – Rakyat di lima negeri yang dibenarkan peralihan dari Fasa 1 ke Fasa 2 Pelan Pemulihan Negara (PPN) bermula Isnin ini masih tidak dibenarkan merentas daerah dan negeri.

Menteri Kanan (Keselamatan) Datuk Seri Ismail Sabri Yaakob berkata, bagaimanapun berkata, kebenaran itu diberi kepada pasangan perhubungan jarak jauh (PJJ) khususnya membabitkan kes-kes kecemasan dan keperluan asas dengan mendapat kelulusan pihak polis.

“Kes-kes khas misalnya seperti isteri baru melahirkan anak atau isteri ada anak yang masih bayi dan memerlukan kehadiran suami adalah dibenarkan.

“Selain itu, pergerakan guru dan pelajar yang mengikuti kelas peperiksaan juga dibenarkan untuk merentas daerah atau negeri dalam tempoh Fasa 2 PPN,” katanya pada sidang media dalam talian  bersama Menteri Kewangan Tengku Datuk Seri Zafrul Tengku Abdul Aziz di sini hari ini.

Dalam pada itu, Ismail memaklumkan untuk PPN Fasa 2, beberapa perkhidmatan yang sebelum ini tidak dibenarkan boleh beroperasi antaranya kedai buku, kedai alat tulis, pusat cuci kenderaan, kedai gunting rambut, kedai komputer dan kedai telekomunikasi.

Jelasnya, pasar tani dan pasar pagi juga dibenarkan dari jam 7 hingga 11 pagi dengan jualan terhad kepada enam komoditi yang ditetapkan iaitu sayuran, buah, makanan laut, ayam segar, daging dan barangan runcit sahaja.

Terdahulu, Ismail mengumumkan lima negeri iaitu Kelantan, Terengganu, Pahang, Perak dan Perlis menjadi negeri pertama dibenarkan beralih ke Fasa 2 selepas menepati tiga indikator yang ditetapkan dalam PPN bermula Isnin ini.


Melaka cadang anjur bazar Aidilfitri di kawasan lapang, elak kemelut antara peniaga

AYER KEROH 9 April – Kerajaan negeri akan mencadangkan agar penganjuran bazar Aidilfitri diadakan di kawasan lebih lapang bermula tahun depan dan bukannya di hadapan lot-lot kedai sedia ada seperti tahun ini.

EXCO Kerajaan Tempatan Negeri Datuk Zaidi Attan berkata, inisiatif itu dilakukan bagi mengelak berulangnya isu kemelut di antara pemilik kedai dan peniaga bazar seperti yang berlaku di Jalan Hang Tuah, baru-baru ini.

Katanya, dengan penganjuran bazar Aidilfitri di kawasan bersesuaian, ia juga diyakini mampu mengurangkan kos sewaan tapak, sekali gus membantu lebih banyak usahawan tempatan berniaga.

“Antara cadangan kita ialah untuk mengadakan bazar di tapak yang merupakan tanah kerajaan atau tapak sewaan swasta untuk membolehkan kos penganjuran bazar dikurangkan dan memberi lebih banyak peluang kepada peniaga tempatan terlibat.

“Maklumlah, kalau sewa sehingga RM4,000 atau RM5,000 bukan semuanya mampu, mungkin jika dapat turunkan sewa seperti contoh RM1,000 ia boleh galakkan lebih ramai untuk berniaga.

“Jadi, tapak-tapak baharu ini akan saya selenggara pada tahun depan dan pada masa sama kita akan dapatkan pandangan daripada peniaga dan penganjur di mana tapak-tapak yang lebih bersesuaian,” katanya.

Beliau berkata demikian dalam sidang media selepas mengadakan lawatan dan Penyerahan Patel Lesen Berniaga di Bazar Aidilfitri Mydin Ayer Keroh, malam tadi, yang turut dihadiri Yang Dipertua Majlis Perbandaran Hang Tuah Jaya (MPHTJ) Datuk Shadan Othman.

Mengulas mengenai kemelut yang berlaku di antara pekedai dengan penganjur Bazar Aidilfitri Jalan Hang Tuah, Zaidi berkata, unit pelesenan Majlis Bandaraya Melaka Bersejarah (MBMB) sudah mengadakan rundingan bersama pihak terbabit.

“Kalau boleh kita tak nak ada gaduh-gaduh, masing-masing juga kongsi rezeki sebab kita baru hendak mula bernafas sejak pandemik COVID-19 melanda.